title: Iván Zamorano

text: Zamorano edusti urallaan seuratasolla kotimaassaan Cobresalia ja Colo-Coloa, Sveitsissä FC St. Gallenia, Espanjassa Sevillaa ja Real Madridia, Italiassa Internazionalea sekä Meksikossa Américaa. Hän saavutti muun muassa Espanjan-mestaruuden ja Pichichin Espanjan liigan parhaana maalintekijänä Real Madridin riveissä vuonna 1995 sekä UEFA Cupin voiton Interin riveissä vuonna 1998.


title: Iván Zamorano

text: Chilen maajoukkueessa Zamorano pelasi vuosina 1987–2001 yhteensä 69 ottelua ja teki niissä 34 maalia. Hän kuului Chilen joukkueeseen vuoden 1998 MM-kisoissa. Zamorano oli myös voittamassa olympiapronssia Chilen riveissä vuoden 2000 kesäolympialaisissa.


title: Iván Zamorano

text: Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.


title: Ižman piiri

text: Ižman piiri (, ) on kunnallinen itsehallintoalue Komin tasavallassa Venäjällä. Vuonna 1929 perustetun piirin pinta-ala on 18 400 neliökilometriä. Asukkaita on 19 700 henkeä (vuonna 2009).


title: Ižman piiri

text: Ižman piiri sijaitsee Komin tasavallan pohjoisosassa. Koillisessa se rajoittuu Usinskiin, idässä Petšoran piiriin, etelässä Sosnogorskin piiriin ja Uhtaan sekä lännessä Ust-Tsilman piiriin. Piirin kautta virtaa Petšora ja sen sivujoki Ižma.


title: Ižman piiri

text: Piiriin kuuluu 10 maalaiskuntaa: Brykalansk, Ižma, Keltšijur, Kipijevo, Krasnobor, Mohtša, Njašabož, Sisjabsk, Štšeljajur ja Tom. Hallinnollinen keskus on Ižman kylä, josta on 544 kilometriä tasavallan pääkaupunkiin Syktyvkariin.


title: Ižman piiri

text: Seudun kantaväestöä ovat Ižman komit. Vuoden 2002 väestönlaskennan mukaan 90,4 % piirin asukkaista on komeja, 7,9 % venäläisiä, 0,8 % ukrainalaisia ja 0,2 % valkovenäläisiä.


title: Ižman piiri

text: Tärkein elinkeino on maatalous, joka on erikoistunut perunan viljelyyn sekä maidon ja lihan tuotantoon. Vuonna 2004 aloitettiin öljyn poraus.


title: Ižman piiri

text: Monikansallinen öljy-yhtiö aloitti koeporaukset suojelualueella Ižman piirissä 1990-luvun lopulla. Paikallisen väestön keskuudessa noussut kansanliike ja kansalaisjärjestöt onnistuivat lopettamaan yhtiön toiminnan alueella. Kansalaisliike haastoi yhtiön oikeuteen ja voitti jutun. Lisäksi paikallisen väestön onnistui tehdä öljy-yhtiö Lukoilin kanssa sopimus, jossa yhtiö lupaa osan voitoistaan alueellisen kehityksen tueksi.


title: Ižman piiri

text: Paikallisen väestön keskuudessa kannatusta saaneen kansalaisliikkeen jäseniä valittiin vuoden 2003 vaaleissa paikalliseen hallintoon ja samalla syrjäytettiin aiemmin hallinnut bisneseliitti.


title: Jacey Harper

text: Jacey Harper (s. 20. toukokuuta 1980) on trinidadtobagolainen pikajuoksija.


title: Jacey Harper

text: Harper osallistui Edmontonin MM-kisoihin 2001, joissa hän karsiutui 100 metrin juoksun alkuerissä. Hän oli mukana Trinidad ja Tobagon 4 x 100 metrin viestijuoksujoukkueessa, joka sijoittui viestissä kolmanneksi. Myöhemmin joukkue nousi hopealle Yhdysvaltain Tim Montgomeryn doping-käryn ansiosta. Harper karsiutui Helsingin MM-kisoissa 2005 100 metrin toisissa alkuerissä, mutta voitti viestissä jälleen MM-hopeaa. Kansainyhteisön kisoissa 2006 hän karsiutui 100 metrillä välierissä.


title: Jani Toivola

text: Jani Petteri Toivola (s. 27. marraskuuta 1977 Vaasa) on suomalainen näyttelijä, tanssija ja juontaja sekä vuodesta 2011 lähtien vihreiden kansanedustaja.


title: Jani Toivola

text: Toivola opiskeli vuosina 1999–2002 New Yorkissa HB Acting Studiossa. Hän on esiintynyt tanssiteoksissa, televisiosarjoissa ja näytelmissä. 2000-luvun alussa Toivola toimi juontajana The Voice -musiikkikanavalla. Hän juonsi MTV3-kanavan lähettämää "Idols"-ohjelmaa talvella 2007 ja vuonna 2008 Ellen Jokikunnaksen ja Heikki Paasosen kanssa sekä Sub-kanavan "Big Brother Extraa" syksyllä 2009.


title: Jani Toivola

text: Toivola on toiminut myös yrittäjänä. Hän on Elämäntila Oy:n perustaja ja luova johtaja. Yrityksen alle kuuluivat sittemmin suljetut The Greendress -nimiset vaateliikkeet Helsingissä, Turussa ja Tampereella.


title: Jani Toivola

text: Vuoden 2011 vaaleissa Toivola valittiin vihreiden kansanedustajaksi Uudenmaan vaalipiiristä. Hän oli Suomen ensimmäinen tehtävässä toiminut tummaihoinen.


title: Jani Toivola

text: Keväästä 2013 Toivola on ollut vihreän eduskuntaryhmän toinen varapuheenjohtaja. Hän oli vaalikaudella 2011–2015 lakivaliokunnan ja työelämä- ja tasa-arvovaliokunnan jäsen. Kaudella 2015–2018 hän on ollut puolustusvaliokunnan ja sivistysvaliokunnan jäsen.


title: Jani Toivola

text: Puheviestinnän opettajien yhdistys Logonomit valitsi Toivolan Vuoden puhujaksi 2011. Yhdistys kiitti Toivolaa hänen puheistaan erilaisuudesta sekä ihmisten hyväksymisestä ja kunnioittamisesta.


title: Jani Toivola

text: Toivola toimi vuoden 2014 seurakuntavaalien mainoskasvona. Hän erosi kirkosta vuonna 2010 Yle TV2:n niin sanotun Homoillan jälkeen, mutta liittyi takaisin kirkkoon tyttärensä kastamisen myötä.


title: Jani Toivola

text: Lokakuussa 2014 Toivola ilmoitti, ettei aio asettua ehdolle vuoden 2015 eduskuntavaaleissa. Syyksi hän kertoi pienen lapsen yksinhuoltajuuden ja eduskuntatyön yhteensovittamisen vaikeuden. Helmikuussa 2015 hän kertoi asettuvansa sittenkin ehdolle. Toivola sai Uudenmaan vaalipiirissä vihreiden listalla eniten ääniä, 6 557, ja tuli valituksi toiselle kaudelle. Huhtikuussa 2015 hänet valittiin jatkamaan vihreän eduskuntaryhmän toisena varapuheenjohtajana. Toivola oli kansanedustajan työstään sairauslomalla masennuksen ja uupumuksen vuoksi joulukuusta 2016 heinäkuuhun 2017.


title: Jani Toivola

text:
Toivola on toiminut Lasten ja nuorten säätiön hankkeissa ja tehnyt runsaasti kouluvierailuja. Toivola oli myös säätiön hallituksen jäsen 2015–2016.
Toivola toimi vuoden 2018 Helsinki Priden suojelijana.


title: Jani Toivola

text: Toivola ei asetu enää ehdokkaaksi vuoden 2019 eduskuntavaaleissa.


title: Jani Toivola

text:
Iltalehti kertoi syyskuussa 2018 eduskunnan taksikortin käyttöä selvittäneessä jutussaan Toivolan käyttäneen eduskunnan taksikorttia 20.4.2015-31.8.2018 välisenä aikana yhteensä 1 039 kertaa.
Toivola käytti taksikorttia myös sairauslomansa aikana 45 kertaa.


title: Jani Toivola

text:
Pari päivää myöhemmin Iltalehti kertoi Toivolan ilmoittaneen asuvansa Riihimäellä, jonka perusteella hän sai korotettua kulukorvausta 1 315,75 euroa kuussa. Riihimäen asunnon naapurit kertoivat lehdelle, että asunto on ollut tyhjillään ja myynnissä pari vuotta.
Eduskunnan sivuilla ja Facebook-sivustolla Toivola ilmoitti kotikaupungikseen Helsingin.
Syksyllä 2016 julkaistussa 3H+K -lehden haastattelussa Toivola kertoi asuvansa Taka-Töölössä, muutama kuukausi sen jälkeen, kun hän ilmoitti eduskunnalle asuvansa Riihimäellä. Kummastusta herätti myös että Toivolan tytär sai jatkaa helsinkiläisessä päiväkodissa määräysten vastaisesti, vaikka hänen virallinen osoitteensa oli Riihimäellä.


title: Jani Toivola

text: Toivola on tienannut Lasten ja nuorten säätiön hankkeissa kouluvierailuilla lähes 15 000 euroa. Säätiö oli jättänyt ilmoittamatta Toivolan saamat palkkiot, vaikka hän kuuluu säätiön lähipiiriin sen hallituksen jäsenenä.


title: Jani Toivola

text:
Toivolan sidonnaisuusilmoituksissaan edustajantoimeen kuulumattomista tehtävistä antamat tiedot eivät vastanneet summia, jotka Lasten ja nuorten säätiö kertoo maksaneensa Toivolalle. Toivola on ilmoittanut maksavansa takaisin eduskunnan taksikortilla laskuttamiaan taksimatkoja.
Hän on myös ilmoittanut siirtävänsä kirjansa takaisin Helsinkiin.


title: Jani Toivola

text: Vihreiden eduskuntaryhmän puheenjohtaja Krista Mikkonen on antanut Toivolalle "vakavat moitteet" hänen toiminnastaan kansanedustajan tehtäviin sisältyvien etujen käytössä.


title: Jani Toivola

text: Toivolan isä on kenialainen ja äiti suomalainen. Hän eli lapsuutensa yhdessä äitinsä kanssa Suomessa. Hän on avoimesti kertonut olevansa homoseksuaali.


title: Jani Toivola

text: Joulukuussa 2013 Toivola kertoi saaneensa marraskuussa tyttären.


title: Terveyskeskus

text: Terveyskeskus on Suomessa terveydenhoidon perusyksikkö. Mikäli kunnalla ei ole varaa ylläpitää omaa terveyskeskusta, on kunnan lain mukaan velvollisuus tuottaa palvelu jollakin muulla tavalla, yleisin tapa on solmia erilaisia kuntayhtymiä, jotka pitävät yhdessä yllä terveyskeskusta. Terveyskeskus voi muodostua useista terveysasemista ja terveyskeskussairaaloista.


title: Terveyskeskus

text: Kansanterveyslaissa kunnallisiksi kansanterveystyön tehtäviksi määritellään mm. kunnan asukkaille järjestettävät terveysneuvontapalvelut, sairaankuljetuspalvelut, sairaanhoitopalvelut, työterveydenhuolto ja hammasterveydenhuolto.


title: Terveyskeskus

text:
Suomalainen terveyskeskusjärjestelmä on luotu kansanterveyslain myötä 1970-luvulla. Ongelmista huolimatta Suomen mallia pidetään kansainvälisesti edistyksellisenä. Esim. Englannissa ja Yhdysvalloissa ollaan hakemassa terveyskeskuksen tyyppisiä ratkaisuja sikäläisiin terveydenhuollon ongelmiin.
Terveyskeskus vastaa laaja-alaisesti koko perusterveydenhuollosta, ja siihen kuuluu lääkärinvastaanoton lisäksi mm. neuvola- ja kouluterveydenhuolto, kotisairaanhoito, terveyskeskusten sairaalat, hammashoito ja erilaiset terapiapalvelut. Erityisesti on kiitelty Suomen mallin moniammatillisuutta sekä tiivistä yhteyttä kunnan sosiaalitoimen kanssa. Terveydenhuollossa joudutaan tulevina vuosina tekemään laajoja uudistuksia väestön ikääntyminen, teknologian kehittymisen sekä työikäisen väestön määrän vähentymisen vuoksi. Monessa länsimaassa terveydenhuolto elää jo nyt yli varojensa, ja siitä huolimatta esim. potilasturvallisuutta vaarantavat laatuongelmat ovat tavallisia.
Terveysasemien lääkäripalveluiden ongelmat ovat valtakunnallisia. Yli 20 vuoden ajan terveyskeskuksissa työskentelevien lääkärien määrä on pysynyt samana (n. 3 500) tai jopa vähän laskenut samaan aikaan, kun erikoissairaanhoidossa, työterveyshuollossa ja yksityissektorilla on nähty kymmenien prosenttien kasvua lääkärimäärissä. Tehtäviä ja velvoitteita terveyskeskuksille on lisätty useampaan otteeseen, viimeisimpänä koulu- ja neuvolaterveydenhuollon asetus. Paremmin voiva väestön osa saa yhä useammin palvelunsa muualta kuin terveyskeskuksesta, mikä vaikuttaa terveyskeskustyön haasteellisuuteen ja myös vaikeuttaa rekrytointia. Päinvastoin kuin muut toimijat, terveyskeskus ei voi rajata tekemistään, vaan kaikki hoidon tarpeessa olevat on lain mukaan hoidettava.
Terveyskeskusten lääkärinpalveluiden ongelmien odotettiin pitkään hoituvan ns. omalääkärijärjestelmän kautta. Siinä yksittäiselle lääkärille annettiin vastuu n. 2 000 asukkaan väestöstä ja hänen tehtäväkseen jäi hoitaa ko. väestö mahdollisimman tehokkaasti ja laadukkaasti. Osa lääkäreistä pystyikin tämän tekemään, mutta järjestelmän heikkous oli sen epätasaisuus. Varsinkin isoissa kaupungeissa, missä yhä suurempi osa lääkäreistä on vaihtuvia nuoria lääkäreitä, potilaat saivat hyvin erilaista palvelua asuinpaikastaan riippuen. Samaan aikaan lääkärit väsyivät työajattomaan urakkamalliin ja puuttuvien lääkärien työn paikkaamiseen.


title: Terveyskeskus

text: Terveyskeskus on henkilöstöltään monipuolinen: siellä työskentelee samaan aikaan lääkäreitä, hammaslääkäreitä, psykologeja, terveydenhoitajia, sosiaalihoitajia, fysioterapeutteja, sairaankuljettajia sekä kuntohoitajia.


title: Terveyskeskus

text: Henkilöstön palkkaus on yleensä ollut hieman sairaalahenkilöstön peruspalkkausta korkeampi, kun ei oteta vuorolisiä ja muita vastaavia lisiä huomioon.


title: Terveyskeskus

text: Terveyskeskuksessa tulee olla lääkäreiden ja hammaslääkäreiden ajanvaraus, kiireellisten potilaiden vastaanotto, terveyskeskuksen sairaala, laboratorio, röntgenosasto, kotisairaanhoidon yksikkö, terveydenhoitajien vastaanotto, hammashoitola, apuväline- ja sairaanhoitoyksikkö sekä ambulanssiasema. Terveyskeskuksen toimintoja on usein jaettu "terveysasemiin", jotka tarjoavat perusterveydenhuollon palveluja omalla alueellaan.


title: Terveyskeskus

text: Vuoden 1972 kansanterveyslaista käynnistyi voimakas terveyskeskustilojen rakentamisvaihe, joka alkoi terveydenhoidoltaan heikoimmilta seuduilta Pohjois- ja Itä-Suomesta. Terveyskeskuksia suunniteltiin kuntien tai kuntainliittojen johdolla mutta lääkintöhallituksen ja rakennushallituksen ohjaamana, ja lopulliset päätökset teki sosiaali- ja terveysministeriö.


title: Terveyskeskus

text: Suunnittelussa pyrittiin tilojen monikäyttöisyyteen ja lyhyisiin etäisyyksiin toisistaan. Perinteisen yksikäytäväisen sairaalarakentamisen rinnalle tuli kaksikäytäväinen pohjatyyppi, jossa kahden rinnakkaisen käytävän väliset tilat olivat keinovalon tai kattoikkunoiden varassa. Monet vuodeosastot rakennettiin alkuun liian pieneksi, kun niiden suunnitteluohje saatiin aikaan vasta 1980-luvulla. Siinä kiinnitettiin huomiota myös tilojen viihtyisyyteen, mikä näkyy 1980-luvun vaihtelevampana suunnitteluna 1970-luvun rationaalisen betonielementtirakentamisen jälkeen. Vuodeosastojen kodinomaisuudessa suuntaa näytti Arkkitehtitoimisto 8 Studion (mm. Ilmari Lahdelma ja Rainer Mahlamäki) suunnittelema Hausjärven terveysasema ja vanhainkoti (1986).


title: Terveyskeskus

text: Terveyskeskuksia suunnittelivat usein sairaalarakentamiseen perehtyneet arkkitehdit, kuten Veijo Martikainen, Erkki Helamaa, Helge Railo sekä Jaakko ja Veli Paatela. Eniten terveyskeskuksia piirsivät Into Pyykkö, Veikko Voutilainen ja Pekka Terävä sekä Suunnittelukeskus Oy ja kaupunkien omat suunnittelijat.


title: Terveyskeskus

text: Terveyskeskuksia on hyvin eri kokoisia, ja niiden palvelutaso ja tarjoamat erityislääkärien palvelut vaihtelevat suuresti paikkakunnittain. Suomeen perustettiin ensimmäiset terveyskeskukset 1970-luvulla kansanterveyslain toimeenpanemiseksi. Sitä ennen oli ollut kunnansairaaloita ja kunnanlääkäreitä yksityissektorin lisäksi. Suomessa oli vuonna 2000 yhteensä 270 terveyskeskusta, joissa työskenteli yli 3 000 lääkäriä.


title: Terveyskeskus

text: Terveyskeskuksissa on ajoittain ollut puutetta henkilöstöstä, mikä on välillä johtunut todellisesta pätevän ja koulutetun henkilöstön puutteesta, välillä terveyskeskustyön aliarvostuksesta koulutettujen piirissä ja aivan ilmeisesti myös kunnallistalouden ongelmista.


title: Terveyskeskus

text: Laissa Kainuun maakuntahallintokokeilusta on vastuu terveydenhuoltopalveluiden järjestämisestä siirretty kunnilta maakunnalle, mutta rahoitusvastuu on kunnilla.


title: Andrae Williams

text: Andrae Williams (s. 12. heinäkuuta 1983) on bahamalainen pikajuoksija.


title: Andrae Williams

text: Williams oli mukana Bahaman viestijoukkueessa, joka sijoittui Ateenan olympialaisissa 2004 4 x 400 metrin viestijuoksussa kuudenneksi. Hän osallistui seuraavana vuonna Helsingin MM-kisoihin, joissa karsiutui 400 metrin juoksun alkuerissä. Viestissä hän oli mukana voittamassa MM-hopeaa. Osakan MM-kilpailuissa 2007 Williams karsiutui 400 metrin juoksun välierissä mutta saavutti jälleen viestijuoksussa hopeaa. Myös Pekingin olympialaisissa 2008 hän oli mukana hopealle juosseessa Bahaman joukkueessa. Kilpailussa voiton vei Yhdysvallat.


title: Jumalanäidin ennusmerkki

text: Jumalanäidin ennusmerkki (, ) on yksi vanhimmista ja kuuluisimmista ikonityypeistä. Se tunnetaan myös venäjästä tulevalla nimellä "Znamenie", kreikkalaisilla nimillä "Pangaia" ja "Platytera" (Πλατυτέρα) ja latinasta tulevalla nimellä "orantti".


title: Jumalanäidin ennusmerkki

text: Ikonissa Jumalanäiti, Neitsyt Maria, on kuvattu seisovana tai puolivartalokuvana rukoilevassa asennossa kädet koholla ja hänen rintansa päälle on valokehään tai ilman sitä kuvattu Jeesus-lapsi.


title: Jumalanäidin ennusmerkki

text: Ortodoksinen kirkko kunnioittaa ikonia ja Jumalanäidin muistoa vuosittain marraskuun 27. päivänä.


title: Martin Campbell

text: Martin Campbell (s. 24. lokakuuta 1943 Hastings, Uusi-Seelanti) on uusiseelantilainen elokuva- ja televisio-ohjaaja.


title: Martin Campbell

text: Campbell ohjasi vuonna 1995 ensi-iltansa saaneen James Bond -elokuvan "007 ja kultainen silmä", joka on Pierce Brosnanin ensiesiintyminen Bondin roolissa. Marraskuussa 2006 ensi-iltansa saaneessa "Casino Royalessa" Campbell ohjasi taas uutta Bond-näyttelijää Daniel Craigia. Campbell on ohjannut myös Zorro-elokuvat "Zorron naamio" (1998) ja "Zorron legenda" (2005), joissa pääosia esittivät Antonio Banderas ja Catherine Zeta-Jones.


title: Martin Campbell

text: Televisiotuotannoista Campbellin tunnetuin teos on BBC:n tuottama vuonna 1985 valmistunut sarja "Pimeyden ytimessä", josta hän sai British Academy Television Award -palkinnon parhaasta ohjauksesta.


title: Phil Laak

text: Philip Courtney ”Unabomber” Laak (synt. 8. syyskuuta 1972 Dublin) on irlantilais-amerikkalainen pokeriammattilainen. Nykyään hän asuu San Franciscossa, Kaliforniassa.


title: Phil Laak

text: Laak voitti World Poker Tourin kutsukilpailun helmikuussa 2004. Tämän lisäksi hän on ollut finaalipöydässä kahdesti (toisen tuotantokauden Battle of Champions ja 2005 Five Diamond World Poker Classic). Vuonna 2005 World Series of Pokerissa (WSOP) hän sijoittui toiseksi $2,500 Pot limit Hold ’em -kilpailussa Johnny Chanin jälkeen.


title: Phil Laak

text: Laak on pelannut television pokeriohjelmissa "High Stakes Poker" ja "Poker After Dark". Hän seurustelee WSOP-rannekkeen voittaneen näyttelijän Jennifer Tillyn kanssa. Lempinimensä Laak on saanut siitä, että muistuttaa käyttämässään hupparissa Theodore ”Unabomber” Kaczynskia.


title: Phil Laak

text: Kesäkuussa 2009 Phil Laakin turnausansiot ylittivät 1,4 miljoonaa dollaria.


title: Phil Laak

text: Yhdessä ystävänsä pokeriammattilainen Antonio Esfandiarin kanssa Laak esiintyy televisiosarjassa "I Bet You", jossa kaksikko lyö vetoa keskenään erilaisista haasteista.


title: Kullervo Jylhä

text:
Esko Kullervo Jylhä (16. huhtikuuta 1931 – 15. helmikuuta 1998) oli 1940–1990-luvuilla vaikuttanut kauhavalainen tunnettu tanssimuusikko sekä harmonikansoittaja. Kullervo Jylhä on muusikko Tapani Kankaan isoisä.
Kullervo Jylhän Tangoyhtye oli aikoinaan yksi kotimaisen tanssimusiikin huippunimiä joka kiersi Pohjanmaan tanssilavoja ahkerasti 1950-70 -luvuilla. Tanssiyleisö äänesti yhtyeen maakunnan suosituimmaksi kuusi kertaa Kauhajoen Kasinolla.
Orkesterin jäsenet olivat


title: Kullervo Jylhä

text: - Kullervo Jylhä, harmonikka


title: Kullervo Jylhä

text: - Esko Alanen, laulu ja basso


title: Kullervo Jylhä

text: - Urho Innanen, saksofoni


title: Kullervo Jylhä

text: - Osmo Ylitalo, kitara


title: Kullervo Jylhä

text:
- Juhani Kankaanpää, rummut
Innasen jäätyä eläkkeelle hänen poikansa Reijo Innanen astui riveihin urkuriksi. Reijo siirtyi myöhemmin ravitsemusliikealalle, ja veti tamperelaista Paapan Kapakkaa, jonka yhtyessä hän soittaa edelleen.


title: 007 ja kultainen silmä

text: 007 ja kultainen silmä ("GoldenEye") on Martin Campbellin ohjaama järjestyksessään 17. Ian Flemingin vakoojahahmo James Bondiin perustuva toimintaelokuva, joka valmistui vuonna 1995. Elokuva oli ensimmäinen, jossa päähenkilöä esitti Pierce Brosnan. Alun perin piti Timothy Daltonin näytellä kolmannen kerran James Bondia, mutta hän oli saanut roolista tarpeekseen nelivuotisten sopimuskiistojen aikana.


title: 007 ja kultainen silmä

text: Elokuvan käsikirjoitus ei perustu Ian Flemingin alkuperäisiin Bond-kirjoihin. Käsikirjoituksen pohjan kirjoitti Michael France. Elokuvan tuottivat Barbara Broccoli ja Michael G. Wilson, koska Bond-elokuvien pitkäaikaisen tuottajan Albert Broccolin terveys oli alkanut heikentyä. Elokuvan tunnuskappaleen lauloi Tina Turner ja sen kirjoittivat U2-yhtyeen Bono ja The Edge.


title: 007 ja kultainen silmä

text: Vuonna 1986 James Bond (Pierce Brosnan) ja hänen kollegansa Alec Trevelyan (Sean Bean) tunkeutuvat puna-armeijan kemiallisten aseiden laitokseen Arkangelissa. Trevelyanin joutuessa vangituksi eversti Grigorovich Ourumov (Gottfried John) ampuu hänet. Bond räjäyttää laitoksen ja pakenee.


title: 007 ja kultainen silmä

text: Yhdeksän vuotta myöhemmin Bond seuraa Xenia Onatoppia (Famke Janssen), entistä Neuvostoliiton hävittäjälentäjää Monacoon. MI6 tunnistaa Onatoppin pietarilaisen Janus-rikossyndikaatin jäseneksi ja antaa Bondille tehtäväksi seurata tämän toimintaa. Onatopp ja hänen rikostoverinsa varastavat Tiger-helikopterin protoyypin, Bondin turhaan yrittäessä estää heitä. Helikopteri lennätetään hylätylle satelliittien ohjausasemalle Severnajaan, Venäjälle, jossa kehitetään GoldenEye-satelliittiasetta. Onatopp ja kenraali Ourumov varastavat GoldenEyen ja tappavat laitoksessa työskennelleet ohjelmoijat. He laukaisevat Petjan, toisen GoldenEye-satelliiteista, joka räjäyttää elektromagneettisen pulssin, ja täten tuhoaa ohjauskeskuksen ja sitä partioivat venäläiset MiG-hävittäjät sekä peittää jäljet varkaudesta. Kaksikon mukaan lähtee myös Janukselle työskentelevä ohjelmoija Boris Grishenko (Alan Cumming). Laitoksen tuhosta selviytyy yksi henkilö, ohjelmoija Natalia Simonova (Izabella Scorupco), joka pakenee Pietariin. Pietariin lähtee myös Ourumov, joka väittää Venäjän puolustusneuvostolle ja -ministerille iskun takana olleen siperialaiset separatistit. Nämä uskovat Ourumovin valehtelevan, mutta antavat tälle vastuun löytää Simonova. Onatopp sieppaa Simonovan, kun tämä yrittää tavata Grishenkoa.


title: 007 ja kultainen silmä

text: Bond saa tehtäväkseen etsiä GoldenEye ja estää sen käyttö. Hän matkustaa Pietariin ja saa CIA-yhteyshenkilönsä Jack Waden (Joe Don Baker) kautta kontaktin mafiapäällikkö Valentin Zukovskyyn (Robbie Coltrane). Zukovsky järjestää Bondille tapaamisen Januksen johtomiehen kanssa hotellissa, mutta jossa Onatopp yrittää tappaa Bondin. Tämän epäonnistuttua Bond käskee Onatoppia viemään hänet johtohenkilön luokse, joka paljastuu Trevelyaniksi, jonka kuolema Arkangelissa olikin lavastettu. Hän haluaa kostoa vanhempiensa kuoleman vuoksi, jotka britit olivat pettäneet toisessa maailmansodassa ja palauttaneet Neuvostoliittoon. Hän aikoo toteuttaa kostonsa räjäyttämällä toisen GoldenEye-satelliitin, Mishkan, Lontoon yllä. Räjäytys tappaisi useita ihmisiä ja peittäisi jäljet tietokoneitse toteutetusta pankkiryöstöstä Bank of Englandista, joka saattaisi aiheuttaa maailmanlaajuisen pankkikriisin. Trevelyan yrittää epäonnistuneesti tappaa Bondin ja Simonovan.


title: 007 ja kultainen silmä

text: Venäjän hallituksen joukot saavat Bondin ja Simonovan kiinni, ja he joutuvat puolustusministeri Dmitri Mishkinin (Tchéky Karyo) kuulusteltavaksi. Ourumov saapuu paikalle ja syyttää Simonovaa Severnajan satelliitti-iskusta. Ourumov tappaa Mishkinin, mutta Bond ja Simonova pakenevat. Simonova kuitenkin joutuu tämän käsiin ja Ourumov pakenee autolla Bondin taistellessa venäläissotilaita vastaan. Bond lähtee jahtaamaan häntä panssarivaunulla, ja takaa-ajo päättyy panssaroidulle junalle, jossa hän kohtaa jälleen Trevelyanin ja Onatoppin. Bond tappaa Ourumovin ja onnistuu pelastamaan Simonovan, mutta Trevelyan ja Onatopp pääsevät pakenemaan. Junassa olleella tietokoneella Simonova jäljittää Grishenkon sijainnin Kuubaan.


title: 007 ja kultainen silmä

text: Bond ja Simonova matkustavat Kuubaan etsimään satelliittiantennia, jota tarvitaan toisen satelliitin laukaisuun. He suorittavat etsintöjä pienlentokoneella, kunnes kone ammutaan ohjuksella alas viidakkoon. Onatopp laskeutuu helikopterista tappamaan heidät, mutta Bond saa taisteltua hänet hengiltä. Bond ja Simonova löytävät antennille, joka onkin piilotettu järven sisään. Ennen vangitsemistaan Simonova ohjelmoi Mishka-satelliitin palaamaan maahan. Grishenko yrittää uudelleenohjelmoida satelliitin kurssin, mutta Bond onnistuu estämään antennin kääntimiä liikkumasta, jolloin satelliitti palaa ilmakehässä. Trevelyan ja Bond taistelevat, ja tappelu päättyy Trevelyanin putoamiseen antennin huipulta. Bond pakenee paikalta Simonovan ohjaamalla helikopterilla hetken ennen antennin räjähtämistä (johtuen jumiutetusta koneistosta) ja kaatumista, joka tappaa Trevelyanin. Grishenko jäätyy, kun nestemäistä typpeä sisältäneet säiliöt räjähtävät hänen lähellään. Bond ja Simonova putoavat pellolle, josta Wade ja Yhdysvaltain merijalkaväen sotilaat hakevat heidät.


title: 007 ja kultainen silmä

text: Elokuvan kuvaukset kestivät 16. tammikuuta – 6. kesäkuuta 1995. Studiokohtaukset kuvattiin Leavesden Studiosilla, koska Bond-elokuvien kantastudioilla Pinewood Studiosilla ei ollut tilaa päällekkäisten tuotantojen vuoksi. Elokuvan alun Arkangeliin sijoittuva benji-hyppy kuvattiin Contran padolla Sveitsissä. "Kultainen silmä" oli ensimmäinen Bond-elokuva, jossa käytettiin tietokoneanimaatiota.


title: 007 ja kultainen silmä

text:
Elokuva on omistettu Bond-elokuvien pitkäaikaiselle pienoismallien suunnittelijalle Derek Meddingsille, joka kuoli syöpään ennen elokuvan ensi-iltaa.
Elokuvan tunnuskappaleen lauloi yhdysvaltalainen Tina Turner ja ääniraidan sävelsi ranskalainen Éric Serra.


title: 007 ja kultainen silmä

text: Elokuva sai ensi-iltansa Suomessa 15. joulukuuta 1995 ja keräsi yhteensä 316 781 katsojaa. Maailmanlaajuisesti elokuva tuotti 352 194 034 dollaria.


title: 007 ja kultainen silmä

text: Elokuva sai Bafta-palkintoehdokkuudet erikoistehosteista ja äänityksestä sekä parhaan taistelun MTV Movie Awards -ehdokkuuden.


title: 007 ja kultainen silmä

text: Elokuvan pohjalta on tehty videopeli "GoldenEye 007" (1997) Nintendo 64:lle. Sille tehtiin myös jatko-osa, "" vuonna 2004. Myös vuoden 2010 "GoldenEye 007" perustuu elokuvaan.


title: 007 ja kultainen silmä

text: "007 ja kultainen silmä" julkaistiin DVD:llä 26. syyskuuta 1998. Se oli ensimmäinen DVD:llä julkaistu James Bond -elokuva. Suomessa elokuva näytettiin televisiossa ensimmäisen kerran 14. joulukuuta 1998.


title: Prepress

text: Prepress on painotuotteen valmistuksen yhteydessä käytetty termi, jolla tarkoitetaan ennen varsinaista painamista tapahtuvia työvaiheita.


title: Prepress

text: Prepress-toimintoihin kuuluvat tekstin- ja kuva-aineiston käsittely tuotteen layoutista painoprosessin vaatimaan muotoon. Erillisiin työvaiheisiin kuuluvat mm. tekstinvalmistus, kuvanvalmistus, sivunvalmistus, taittaminen ja arkkiasemointi. Myös graafista suunnittelua voidaan tehdä prepressin yhteydessä. Digitaalisen työnkulun yleistyttyä ovat eri toimintojen rajat hälvenemässä.


title: Prepress

text: Kirjapainoissa näitä työvaiheita tekee painopinnanvalmistaja.


title: Eva Green

text: Eva Gaëlle Green (lausutaan ranskaksi [ˈgʁeːn]; s. 6. heinäkuuta 1980 Pariisi, Ranska) on ranskalainen näyttelijä. Hän teki elokuvadebyyttinsä Bernardo Bertoluccin elokuvassa "The Dreamers". Hänet tunnetaan muun muassa elokuvista "Kingdom of Heaven", "Dark Shadows" ja James Bond -elokuvasta "Casino Royale".


title: Eva Green

text: Green syntyi ranskalaisen näyttelijättären Marlène Jobertin ja ruotsalais-ranskalaisen hammaslääkärinä toimineen Walter Greenin perheeseen kaksoissisarensa kanssa. Täytettyään 17 vuotta Green lähti ranskalaisesta koulusta ja siirtyi opiskelemaan Kentissä sijaitsevaan Ramsgateen, minkä jälkeen hän kävi hetken yhdysvaltalaista koulua Ranskassa. Näyttelemistä Green opiskeli Saint Paul Drama Schoolissa Pariisissa ja Webber Douglas Academy of Dramatic Artissa Lontoossa. Green opiskeli myös ohjaamista New Yorkin yliopiston Tisch School of Artsissa.


title: Eva Green

text: Palattuaan Pariisiin vuosituhannen alussa Green näytteli teatteriproduktioissa nimeltä "La Jalousie en Trois Fax" ja "Turcaret". Italialainen ohjaaja Bernardo Bertolucci havaitsi Greenin teatterissa ja kiinnitti tämän elokuvaansa "The Dreamers", josta tuli Greenin debyyttielokuva vuonna 2003. Green sai rohkeasta roolistaan kehuja kriitikoilta ja näyttelemisen ohella hän myös sävelsi musiikkia kyseiseen elokuvaan.


title: Eva Green

text: Elokuvadebyyttinsä jälkeen Green esiintyi ranskalaisessa elokuvassa "Arsène Lupin" sekä isossa Ridley Scottin Hollywood-produktiossa "Kingdom of Heaven – Taivas maan päällä". Ehkä tähän asti tunnetuimman roolinsa Green teki Martin Campbellin ohjaamassa Bond-elokuvassa "Casino Royale", jossa hän oli Daniel Craigin vastanäyttelijänä. Vesper Lyndin rooli toi Greenille muun muassa Bafta- ja Empire-palkinnon.


title: Eva Green

text: Green jatkoi isoissa elokuvatuotannoissa ja näytteli Serafina Pekkala -nimistä noitaa kirjaan perustuvassa elokuvassa "Kultainen kompassi" vuonna 2007. Kyseisessä elokuvassa hän esiintyi jälleen Daniel Craigin kanssa. Tämän jälkeen Green keskittyi independent-elokuviin Englannissa ja näytteli muun muassa elokuvissa "Franklyn" ja "Viattomuuden uhrit".


title: Eva Green

text: Vuonna 2011 hän näytteli Ewan McGregorin rinnalla elokuvassa "Perfect Sense" ja Morgan le Faytä kuningas Arthurin tarinoihin perustuvassa televisiosarjassa "Camelot".


title: Eva Green

text: Green palasi isoihin produktioihin Tim Burtonin ohjaamassa "Dark Shadowsissa" vuonna 2012. Elokuvassa Green näytteli noitaa, joka muuttaa Johnny Deppin esittämän roolihahmon vampyyriksi.


title: Eva Green

text: Vuonna 2014 Green esittää Robert Rodriguezin ja Frank Millerin ohjaamassa elokuvassa "" Ava Lordia, elokuvan ”kuolettavaa kaunotarta”. Elokuva perustuu Millerin luomiin sarjakuviin.


title: Eva Green

text: Vuonna 2017 Green esitti toista pääroolia Roman Polanskin elokuvassa "D'après une histoire vraie", joka sai ensi-iltansa Cannesin elokuvajuhlilla.


title: Eva Green

text: Green on toiminut myös mallina muun muassa Armanille, Lancômelle ja Diorille.


title: Eva Green

text: Greenillä on asunnot sekä Pariisissa että Lontoossa, ja hän on yksi Unicefin tukijoista.


title: Eva Green

text: Green seurusteli näyttelijä Marton Csokasin kanssa vuosina 2005–2009.


title: BOSS

text:
BOSS on japanilainen kitaralle ja bassolle efektilaitteita valmistava, Roland Corporationiin kuuluva yhtiö. Tunnetuimpia yhtiön tuotteita ovat eriväriset, mutta ulkomuodoltaan lähes identtiset pedaalit eri tarkoituksia kuten säröä, flangeria tai chorusta varten. BOSS tekee myös usean tyyppisiä multiefektilaitteita joissa on valmiina erilaisia esiasetuksia, esimerkiksi särömallinnuksia ja Wah-wah -pedaali, jota voi vaihtoehtoisesti käyttää muiden efektien ohjaamiseen. Lisäksi ne tarjoavat muistipaikkoja omien
asetuksien tallentamiseen.


title: BOSS

text: Roland-yhtiö päätti aloittaa kitaroille omistetun tytäryhtiön 1970-luvun alkupuolella, annettiin sille nimeksi "MEG" "(Musical Engineering Group)". Myöhemmin yhtiö kuitenkin vaihtoi nimen enemmän asennetta omaavaan "BOSSiin".


title: BOSS

text: Ensimmäinen BOSS-tuote, eräänlainen etuvahvistin "B-100 The BOSS", julkaistiin vuonna 1974. BOSS-yhtiötä ei kuitenkaan ollut tällöin vielä perustettu, joten tuote kantoi vielä Rolandin nimeä.


title: BOSS

text: BOSSin ensimmäinen varsinainen efektipedaali, "CE-1 Chorus Ensemble" tuli markkinoille vuonna 1976, ja sai heti jonkinmoista suosiota ammattimuusikkopiireissä. Myöhemmin, seuraavien kahdenkymmenen vuoden aikana julkaistut lukuisat särö-, ja efektipedaalit, joista kuuluisimpia muun muassa "DS-1 Distortion", "OD-1 Overdrive", "MT-2 Metal Zone" sekä "AC-1 Acoustic Simulator", ovat taanneet BOSSin laitteille merkittävän ja tunnetun aseman niin harrastelijoiden, kuin ammattilaistenkin käytössä, studiossa ja livenä.


title: BOSS

text: Myös multiefektilaitteet, joista tunnetuimpia ovat "ME"-sarja sekä "GT"-sarja ovat saavuttaneet paljon suosiota. Ensimmäinen multiefektilaite, vuonna 1988 markkinoille tullut "ME-5" saavutti suuren suosion pian julkaisunsa jälkeen kätevyytensä vuoksi, laite sisälsi ison määrän erilaisia efektejä ja särömallinnuksia sekä kitaran viritysmittarin yhdessä jalkiossa.


title: BOSS

text: BOSS on julkaissut seuraavanlaisia tuotteita:


title: Anoraknophobia

text: Anoraknophobia on Marillionin vuonna 2001 julkaistu, 12. studioalbumi. Yhtye pyysi fanejaan rahoittamaan albumia tilaamalla sen etukäteen jo ennen nauhoituksia. Keino osoittautui toimivaksi ja ennakkotilauksia saatiin yli 12 500. Kaikki ennakkoon tilanneet saivat albumista tupla-CD-version. Niiden, jotka tekivät tilauksensa ennen tiettyä päivämäärää, nimet löytyvät tupla-CD:n mukana tulleesta vihkosesta.Bonus-CD:llä on seuraavat kappaleet:


title: Championnat National

text: Championnat National on Ranskan kolmanneksi korkein jalkapallon sarjataso. Sarja on perustettu vuonna 1993 nimellä "National 1", ja siinä pelaa nykyisin 18 joukkuetta. Nationalissa pelataan kaksinkertainen kausi, eli kaikki seurat kohtavaat kauden mittaan kahdesti. Näin joukkuetta kohden tulee ottelumääräksi 34. Kauden päätteeksi kolme parasta joukkuetta nousevat seuraavaksi kaudeksi Ligue 2:hön, ja neljä viimeistä joukkuetta putoavat maan amatöörisarjaan National 2:een.


title: Kobe Bryant

text: Kobe Bean Bryant (s. 23. elokuuta 1978 Philadelphia, Pennsylvania) on yhdysvaltalainen kilpauransa päättänyt koripalloilija. Historian parhaimpiin koripalloilijoihin lukeutuva Bryant oli pelipaikaltaan heittävä takamies. Hän edusti koko ammattilaisuransa, vuosien 1996–2016 ajan, NBA-seura Los Angeles Lakersia toimien myös joukkueen kapteenina.


title: Kobe Bryant

text: Bryant pelasi aluksi numerolla 8, mutta kesällä 2006 hän vaihtoi pelinumeronsa 24:een, joka oli hänen ensimmäinen pelinumeronsa lukiossa. Hänen koripalloilijan juurensa juontuvat hänen isäänsä, Joe "Jelly Bean" Bryantiin, joka pelasi myös aikanaan NBA:ssa Philadelphia 76ersissa. Bryant vietti lapsuudestaan kahdeksan vuotta Italiassa ja puhuu sujuvaa italiaa. Bryant ilmoitti marraskuussa 2015 lopettavansa uransa kauden jälkeen. Tammikuussa 2016 hän kielsi myös tavoittelevansa paikkaa Yhdysvaltain joukkuessa saman vuoden Rion kesäolympialaisiin. Viimeisessä ottelussaan Bryant heitti 60 pistettä.


title: Kobe Bryant

text: Bryant syntyi Philadelphiassa, Pennsylvaniassa. Hänen ollessaan 6-vuotias hänen isänsä jätti NBA:n ja muutti perheensä kanssa Italiaan. Hän oppi siellä puhumaan sujuvasti italiaa ja espanjaa. Bryant pelasi siellä myös jalkapalloa.


title: Kobe Bryant

text: Bryant pelasi ennen NBA-uransa alkua Lower Merionin lukiossa ja oli siellä aivan omaa luokkaansa n. 30 pisteen ja 12 levypallon keskiarvolla. Koben varasi NBA:han Charlotte Hornets numerolla 13 suoraan lukiosta. Hänestä tuli näin 27. NBA:han suoraan lukiosta noussut pelaaja.Kobe Bryant on sivunnut kuutta NBA:n ennätystä:Hän on lisäksi toisena yhden ottelun piste-ennätystilastossa 81 pisteellä, mikä syntyi 22. tammikuuta 2006 Toronto Raptorsia vastaan.


title: Kobe Bryant

text: Bryant valittiin un 18 kertaa, alkaen vuodesta 1998, jolloin hän oli vasta 18-vuotias. Hänet valittiin myös vuoden 2003 miesurheilijaksi. Bryant voitti vuonna 1997 donkkauskisan ja hänet valittiin runkosarjan arvokkaimmaksi pelaajaksi kaudella kaudella 2007–2008. Finaalien arvokkaimmaksi hänet valittiin vuosina 2009 ja 2010. NBA:n kaikkien aikojen pistetilastossa hän pitää kolmossijaa, edellään ainoastaan Kareem Abdul-Jabbar ja Karl Malone.


title: Kobe Bryant

text: Bryant voitti olympiakultaa Pekingissä 2008 ja Lontoossa 2012. Hän oli lupautunut osallistumaan myös vuoden 2006 MM-kilpailuihin mutta joutui jättämään ne väliin polvileikkauksen takia. Yhdysvallat sijoittui turnauksessa kolmanneksi.


title: Kobe Bryant

text: Koben isä on entinen NBA-koripalloilija Joe "Jelly Bean" Bryant ja äiti on nimeltään Pam. Hänellä on myös kaksi isosiskoa, Sharia ja Shaya. Bryant sai etunimensä Kobe eräästä pihvilajikkeesta, jonka hänen vanhempansa näkivät ravintolan ruokalistassa. Kobella on vaimo Vanessa ja heillä on kaksi yhteistä lasta, Natalia ja Gianna Maria-Onore.


title: David Yates

text: David Yates (s. 1963 St Helens, Merseyside) on englantilainen elokuva- ja televisio-ohjaaja. Hän on työskennellyt laajalti brittiläisessä televisiossa, pääasiassa BBC:llä.


title: David Yates

text: Parhaiten Yates tunnetaan Harry Potter -elokuvasarjasta, johon hän ohjasi elokuvat "Harry Potter ja Feeniksin kilta" (2007), "Harry Potter ja puoliverinen prinssi" (2009), "Harry Potter ja kuoleman varjelukset, osa 1" (2010) ja "Harry Potter ja kuoleman varjelukset, osa 2" (2011). Hän on ohjannut myös Potterin maailmaan sijoittuvan elokuvan "Ihmeotukset ja niiden olinpaikat", joka sai ensi-iltansa marraskuussa 2016.


title: Jacques Plante

text: Joseph Jacques Omer "Jake the Snake" Plante (17. tammikuuta 1929 Notre-Dame-du-Mont-Carmel, Québec, Kanada – 27. helmikuuta 1986 Sierre, Sveitsi) oli kanadalainen jääkiekkoilija. Maalivahti Plante pelasi ammattilaisena 1952–1975 NHL-seuroissa Montreal Canadiens, New York Rangers, St. Louis Blues, Toronto Maple Leafs ja Boston Bruins sekä WHA-seurassa Edmonton Oilers. Plante muistetaan erityisesti siitä, että hän oli ensimmäinen maalivahti NHL:ssä, joka käytti säännöllisesti maskia saatuaan kasvovamman vuonna 1959. Jo ennen vammaa Plante oli pitkään pyytänyt lupaa maskin käyttämiseen mutta Canadiensin valmentaja Toe Blake ei tähän aluksi halunnut suostua peläten maskin peittävän maalivahtinsa näkökenttää. Canadiens voitti 18 ottelua peräkkäin Planten palattua maalinsuulle aiemmin vain harjoituksissa käyttämänsä maski päässään mikä sai valmentaja Blaken heltymään, tosin vasta voittoputken katkettua heti ensimmäisessä maskittomassa ottelussa vamman parannuttua kylliksi. Nykyään pakollisen kasvosuojuksen kehittämisen lisäksi Plante oli myös ensimmäinen NHL-maalivahti joka otti tavakseen osallistua aktiivisesti peliin myös maalinedustansa ulkopuolella.


title: Il Saggiatore

text: Il Saggiatore (suomeksi "Vaaka") on Galileo Galilein Roomassa lokakuussa 1623 julkaistu kirjeen muotoon kirjoitettu esseemäinen kiistakirjoitus.


title: Il Saggiatore

text: Teoksessa Galilei puhuu matematiikan merkityksestä tieteessä:


title: Il Saggiatore

text:
"Filosofia on kirjoitettu tähän suureen kirjaan, maailmankaikkeuteen, joka
on aina edessämme avoinna. Kirjaa ei kuitenkaan käsitetä, ennen
kuin oppii ymmärtämään kieltä ja lukemaan kirjaimia joilla se on kirjoitettu.
Se on kirjoitettu matematiikan kielellä, ja sen aakkosina ovat
kolmiot, ympyrät ja muut geometriset kuviot, joita ilman on ihmisen
mahdotonta ymmärtää siitä sanaakaan. Ilman niitä vaellamme vain pimeässä labyrintissa." − Galileo Galilei 1622. (Suomeksi: Leikola & Markkanen 1987, s. 23.)


title: Nezavisimaja gazeta

text: Nezavisimaja gazeta (, "Riippumaton sanomalehti") on yksi nyky-Venäjän suurista sanomalehdistä, joka keskittyy ajankohtaisiin yhteiskunnallisiin, poliittisiin ja kulttuurisiin kysymyksiin. Lehden painos on noin 50 000 ja sen verkkosivustolla on päivittäin 70 000 kävijää.


title: Nezavisimaja gazeta

text: Boris Berezovski omisti lehden vuoteen 2005, jolloin hän myi sen Konstantin Remtšukoville. Remtšukov toimii myös lehden päätoimittajana.


title: Casino Royale (vuoden 1967 elokuva)

text: Casino Royale ("Casino Royale") on brittiläinen, satiirinen James Bond -elokuva vuodelta 1967, jonka ovat ohjanneet Ken Hughes, John Huston, Joseph McGrath, Robert Parrish ja Val Guest. Elokuva perustuu Ian Flemingin samannimiseen romaaniin. Elokuvassa James Bondia näyttelee David Niven. Muissa osissa näyttelevät muun muassa Orson Welles, Peter Sellers, Woody Allen ja Ursula Andress.


title: Casino Royale (vuoden 1967 elokuva)

text: "Casino Royale" oli ensimmäinen epävirallinen James Bond -elokuva. Allmovien mukaan elokuva on äärimmäisen sekava, psykedeelinen ja absurdi mestariteos. Elokuvaa voidaan myös pitää Austin Powers -parodiaelokuvien varhaisena edeltäjänä.


title: John Hennigan

text: John Hennigan (s. 10. maaliskuuta) on yhdysvaltalainen pokeriammattilainen. Hänen lempinimensä on "Johnny World".


title: John Hennigan

text: Hennigan on urallaan voittanut kaksi World Series of Poker (WSOP) -turnausta ja yhden World Poker Tour -kisan. WSOP:n pääturnauksessa hän on parhaimmillaan ollut 19. (vuonna 1999).


title: John Hennigan

text: Vuonna 2002 Hennigan voitti Yhdysvaltain pokerimestaruuden (The United States Poker Championship, USPC). 7 500 dollarin sisäänoston no limit hold'em -turnauksessa hän voitti lopun kaksinpelissä Erik Seidelin ja sai palkintona 216 000 dollaria. Vuonna 2005 hän on samassa kisassa viides. Hennigan on Daniel Negreanun lisäksi ainoa pelaaja, jolla on sekä WSOP-, WPT- että USPC-voitto.


title: John Hennigan

text: Tammikuussa 2007 Hennigan voitti WPT:n Borgata Winter Open -turnauksen. Sen ykköspalkinto oli 1 606 223 dollaria.


title: John Hennigan

text: Elokuussa 2007 Henniganin pokeriuran turnausansiot ylittivät 2,9 miljoonaa dollaria. Pokerin lisäksi Hennigan on erinomainen poolinpelaaja ja pelasi sitä ammattilaisena ennen pokeriuraansa.


title: SmackDown

text: SmackDown! on World Wrestling Entertainmentin tuottama showpainiohjelma. Yhdysvalloissa ohjelma näytetään USA Network-kanavalla, ja Suomessa ohjelmaa esitettiin lyhennettynä versiona kolmen viikon viiveellä Subtv 29. joulukuuta 2006 asti. Maksullinen tv-kanava MTV3 MAX alkoi esittää SmackDown!ia kesäkuussa 2007. Viimeisen kerran SmackDown nähtiin Suomen televisiossa 30. joulukuuta 2010 kun MTV3 MAX päätti lopettaa sen esittämisen.


title: SmackDown

text: WWE loi ohjelman vuonna 1999 kilpaillakseen tuolloisen WCW-showpainipromootion torstaina esitettävää ohjelmaa vastaan. SmackDown! on perinteinen showpainiohjelma, jossa showpaini-otteluiden lomassa rakennetaan juonikuvioita ja sovitaan otteluita tuleviin maksulähetyksiin.


title: SmackDown

text: 25. tammikuuta 2008 esitetystä jaksosta lähtien Smackdownia on lähetetty Amerikassa teräväpiirtona.


title: SmackDown

text: Tammikuussa 2015 Smackdown siirtyi alkuperäiselle esityspäivälleen torstaihin.


title: SmackDown

text: Heinäkuussa 2016 Smackdownin lähetyspäiväksi vaihtui tiistai. Samalla ohjelmaa alettiin esittämään suorana lähetyksenä.


title: Terry Sawchuk

text: Terrance Gordon Sawchuk (28. joulukuuta 1929 Winnipeg, Manitoba, Kanada – 31. toukokuuta 1970 New York City, New York, USA) oli kanadalainen jääkiekkoammattilainen, joka pelasi maalivahtina 21 kautta National Hockey Leaguessa seuroinaan Detroit Red Wings, Boston Bruins, Toronto Maple Leafs, Los Angeles Kings ja New York Rangers.


title: Terry Sawchuk

text: 971 pelaamansa ottelun, 447 voittamansa ottelun ja 103:n pelaamansa nollapelin ansiosta hänet lasketaan pelipaikkansa parhaisiin kuuluvaksi. Lukemat olivat 2000-luvulle asti NHL:n ennätyksiä.


title: Terry Sawchuk

text: Stanley Cupin hän voitti neljästi. Hänen mukaansa nimetty palkinto, Terry Sawchuk Trophy, jaettiin vuosina 1976–1983 CHL:n kauden parhaan puolustavan joukkueen maalivahd(e)ille.


title: Terry Sawchuk

text: Sawchuk kuoli 40-vuotiaana vuonna 1970 vammoihinsa tapeltuaan humalassa joukkuekaverinsa Ron Stewartin kanssa.


title: Heikki Salomaa

text: Heikki ”Hiski” Juhani Salomaa (17. elokuuta 1959 – 2. heinäkuuta 2003 Helsinki) oli suomalainen muusikko ja näyttelijä. Tunnetuimmaksi hän tuli huumoriyhtye Lapinlahden Lintujen jäsenenä. Hän esiintyi kuitenkin Lapinlahden Lintujen sketsisarjojen lisäksi myös muutamissa elokuvissa, tunnetuimpana niistä ehkä Aki Kaurismäen "Ariel". Janne Kuusen ohjaamassa elokuvassa "Apinan vuosi" Salomaa esitti pääroolin 1983. Elokuva perustui kirjailija Harri Sirolan esikoisromaaniin "Abiturientti". Yhdessä Timo Erängön kanssa Salomaa oli toinen Lapinlahden Lintujen pääsanoittajista. Hän oli myös yksi yhtyeen perustajajäsenistä Erängön, ”Arvid” Kettusen ja Tapio Liinojan ohella. Salomaan aikana yhtye teki 12 levyä, joista viimeinen oli "Kolmas jalka haudassa". Häneltä on julkaistu postuumisti novellikokoelma "Pienet tarinat" (toim. Jukka Lyytinen).


title: Heikki Salomaa

text: Salomaan perheeseen kuului vaimo Marjo ja poika Jussi. Salomaa kuoli sydänlihaksen laajentumisen aiheuttamaan sairauskohtaukseen.


title: Lewisin ja Clarkin tutkimusretki

text: Lewisin ja Clarkin tutkimusretki (1804–1806) oli ensimmäinen Yhdysvaltain suorittama koko Pohjois-Amerikan mantereen ylittävä tutkimusretki. Retki on nimetty johtajiensa kapteeni Meriwether Lewisin ja vänrikki William Clarkin mukaan. Oppaana matkalla toimi Sacagawea-niminen intiaaninainen, jonka kunniaksi on jälkeenpäin pystytetty useita muistomerkkejä.


title: Lewisin ja Clarkin tutkimusretki

text: Presidentti Thomas Jeffersonin aloitteesta toteutettu tutkimusretki alkoi 14. toukokuuta 1804 retkikunnan lähdettyä Camp Dubois’sta läheltä nykypäivän Hartfordia Illinois’ssa. St. Louisista tutkimusmatkailijat purjehtivat jokilaivoilla ylös Missouria. Miesten tehtävänä oli etsiä reitti yli Kalliovuorten ja kartoittaa entuudestaan tuntemattomia alueita länsirannikolla. 7. marraskuuta 1805 retkikunta saapui Tyynenmeren rannalle Columbia-joen suulle ja rakensi itselleen tukikohdan talven ajaksi. Matka päättyi St. Louisiin 23. syyskuuta 1806. Presidentti oli tyytyväinen tutkimusretken lopputulokseen, vaikka matkan kustannukset ylittivätkin suunnitellun budjetin.


title: Lewisin ja Clarkin tutkimusretki

text: Kun Thomas Jefferson nousi Yhdysvaltain kolmanneksi presidentiksi maaliskuussa 1801, Yhdysvaltain asukasluku oli hieman yli 5 miljoonaa. Vaikka maan rajat ylettyivät Atlantin rannikolta Mississippijokeen ja Suurilta järviltä Meksikonlahteen, niin verrattain pieni ala mantereesta oli uudisasutettu. Koko Mississippin ja Tyynenmeren välinen alue oli edelleen mantereen alkuperäisväestön hallussa.


title: Lewisin ja Clarkin tutkimusretki

text: Jeffersonin kunnianhimoinen haave oli lähettää tutkimusretkikunta kartoittamaan näitä entuudestaan tuntemattomia alueita. Hän oli jo ennen presidenttikauttaan houkutellut miehiä tutkimaan Missourin latvavesiä jopa Venäjälle kuuluvasta Alaskasta käsin, mutta nämä yritykset olivat kilpistyneet venäläisten, espanjalaisten ja kanadalaisten vastustukseen. Jefferson katsoi Yhdysvaltalaisten läsnäolon sekä Oregonissa että luoteisilla Tyynenmeren rannoilla tärkeäksi ennen kuin eurooppalaiset alkaisivat vaatia alueita itselleen. Vaikka eurooppalaisten kiinnostus sisämaan herruuden saamiseksi oli enemmän teoreettinen kuin todellinen, heidän olemassaoloaan ei voitu vähätellä. Englantilaiset olivat turkiskaupan vuoksi kiinnostuneet Louisianan territorion ylimmistä osista ja Oregonista. Venäläisiä kiinnostivat Columbiajoen latvat ja espanjalaiset puolestaan olivat esittäneet joitakin epäselviä vaatimuksia Tyynenmeren rannikon suhteen.


title: Lewisin ja Clarkin tutkimusretki

text: Jeffersonin hallitsemalla Amerikalla oli eurooppalaisiin kilpailijoihinsa nähden yksi suuri etu. Sen asukkaat olivat ylittäneet Appalakit ja asettuneet Ohion maaseudulle Mississippin itäisille rannoille. Osa näistä uudisasukkaista oli ehtinyt jopa ylittää Mississippin ja asettua asumaan Ylä-Louisianaan.


title: Lewisin ja Clarkin tutkimusretki

text: Napoleon Bonaparten myytyä Yhdysvalloille koko Ranskan Louisianan vuonna 1803 pääsi Jefferson monta askelta lähemmäs päämääräänsä. Kun kongressi vielä samana vuonna myönsi hänelle salaisen määrärahan tutkimuksen järjestämiseksi oli suunnitelma valmis toteutettavaksi. Retkikunnan vetäjäksi palkattiin Yhdysvaltain armeijan kapteeni ja Jeffersonin yksityissihteeri Meriwether Lewis, joka valitsi kumppanikseen kokeneen eränkävijä William Clarkin. Miehet värväsivät matkalle 40 nuorta, naimatonta ja tervettä miestä, jotka uskoivat fyysisen kuntonsa riittävän yli vuoden mittaiselle vaellukselle.


title: Lewisin ja Clarkin tutkimusretki

text: Retkikunnan matka-arkut täytettiin monenlaisilla varusteilla ja Yhdysvallat painatti erikoiserän hopeisia muistomitaleita, jotka Lewisin ja Clarkin oli tarkoitus lahjoittaa matkan aikana tapaamilleen intiaanijohtajille merkkinä Yhdysvaltain rauhanomaisesta lähestymistavasta. Jefferson antoi Lewisille ja Clarkille myös joukon ohjeita:


title: Lewisin ja Clarkin tutkimusretki

text: Lewisin ja Clarkin retkikunta aloitti matkansa Saint Louisista 14. toukokuuta 1804. Retkikunnan reitti kulki Missourijokea ylävirtaan. Kolmeen veneseurueeseen kuului 44 miestä ja koira. Miehistöön kuulunut Pierre Cruzatte oli erinomainen viulunsoittaja, ja hänen musisointinsa houkutteli retkikunnan leiripaikoille paljon uteliaita ja ystävällisiä intiaaneja, jotka viipyivät leireillä useita tunteja. Intiaanit olivat myös ihmeissään kapteeni Clarkin mustasta miespalvelijasta, jollaista he eivät olleet aiemmin nähneet.


title: Lewisin ja Clarkin tutkimusretki

text: Kaikki jokivarren heimot eivät kuitenkaan suhtautuneet suopeasti retkikunnan saapumiseen. Etelä-Dakotan maaseudulla retkikunnan varovaisuus lisääntyi, sillä monet varhaiset Missourilla liikkuneet kauppiaat olivat varoittaneet Läntisten siouxien eli lakotojen hyökkäävästä käytöksestä. Näiden tapaaminen osoittautuikin ongelmalliseksi. Lakotat eivät olleet vaikuttuneet retkikunnan sotavoimien vahvuudesta, eikä heidän länsimaisesta tekniikastaan. Lakotojen johtava päällikkö Partisan halusi vierailtaan paljon kauppatavaroita ja erityisesti viskiä.


title: Lewisin ja Clarkin tutkimusretki

text: Lewis ja Clark kutsuivat Partisanin ja joitakin muita päälliköitä jokilaivaan ja tarjosivat näille alkoholia. Partisan maisteli juomaa ja alkoi töniä Clarkia samalla, kun rannalla olevat lakotat tarttuivat laivan köysiin. Uhkaavan tilanteen huomannut Lewis latasi nopeasti kiertohakatykin ja suuntasi sen lakotoihin. Myös laivalla olleet retkikunnan miehet tarttuivat aseisiinsa. Jos ammuskelu olisi alkanut, niin koko Yhdysvaltain historia olisi saattanut muuttua. Tutkimusmatkaajat eivät olisi tulitaistelussa kyenneet pitämään puoliaan runsaslukuisempia lakotoja vastaan, ja brittiläiset kauppiaat olisivat ehtineet saada hallintaansa suuren osan kaupankäynnistä läntisten heimojen kanssa. Jännite laukesi kuitenkin toisen laivassa olleen lakotapäällikön rauhanomaisen käytöksen ansiosta.


title: Lewisin ja Clarkin tutkimusretki

text: Seuraavana päivänä lakotat osoittivat vieraanvaraisuuttaan ylellisillä pidoilla ja tanssiesityksillä. Naiset esittelivät sodissa otettuja vihollisten päänahkoja ja tarjoutuivat pitämään Lewisille ja Clarkille seuraa läpi yön. Kapteenit kieltäytyivät kohteliaasti, ja lakotat olivat ihmeissään amerikkalaisten pidättäytyvästä käytöksestä. Eräs retkikunnan jäsenistä, joka osasi vangittuna olleen omaha-intiaanin murretta, sai selville, että lakotat eivät halunneet päästää vieraitaan pois. Tieto sai Lewisin ja Clarkin määräämään miehistönsä lähtövalmiiksi. Noin 200 aseistettua lakotaa katseli heidän erkanemistaan rannassa, mutta tälläkään kertaa väkivaltaisuuksiin ei ryhdytty. Jälkeenpäin Clark totesi, että lakotat olivat katalimpia kaikista alueen intiaaneista ja pahimpia Missourin jokirosvoja.


title: Lewisin ja Clarkin tutkimusretki

text: Lokakuun alussa 1804 retkikunta pysähtyi arikarojen kyliin, joissa he tapasivat kolme intiaanien parissa asuvaa turkismetsästäjää. Retkikunnan kapteenit kertoivat arikaroille ”Uudesta valkoisesta isästä” presidentti Jeffersonista, joka rukoili intiaanien puolesta ja halusi kulkea näiden kanssa suurta rauhan tietä. Clark antoi intiaanien myös ymmärtää, että jolleivat he noudattaisi presidentin toivomuksia, niin heidän keskinäinen kaupankäyntinsä kärsisi ja nälänhätä täyttäisi kylät. Sanojensa vakuudeksi Clark määräsi arikarat hävittämään kaikki englantilaisilta ja espanjalaisilta saadut mitalit ja liput ja asettamaan niiden tilalle Yhdysvaltain lipun ja Jeffersonin kuvalla varustetut rauhanmitalit. Arikarat suhtautuivat epäluuloisesti vieraidensa puheisiin ja kieltäytyivät nauttimasta alkoholia näiden kanssa.


title: Lewisin ja Clarkin tutkimusretki

text: Lokakuun lopulla retkikunta alkoi rakentaa itselleen paaluvarustettua linnaketta talven ajaksi. Paikaksi valittiin sopiva alue lähellä nykyistä Bismarckin kaupunkia Pohjois-Dakotassa. Tukikohdan nimeksi tuli Fort Mandan. Varsinaisen tutkimusretken alku oli suunniteltu huhtikuulle 1805. Tukikohdan läheisyydessä asuneet mandanit ja hidatsat suhtautuivat retkikuntaan myötämielisesti ja kävivät kauppaa sen jäsenten kanssa. Kaupankäyntiä helpotti ranskalais-kanadalainen turkiskauppias Renè Jussome, joka oli asunut hidatsojen parissa yli kymmenen vuotta ja tunsi intiaanien tavat.


title: Lewisin ja Clarkin tutkimusretki

text: Ensiarvoisen tärkeäksi asiaksi nousi sellaisten tulkkien löytäminen, jotka osaisivat matkan varrella tavattavien heimojen kieliä. Siouxien murteita osannut turkismetsästäjä Toussaint Charbonneau oli valmis toimimaan oppaana ja tulkkina matkalla. Charbonneaun sallittiin ottaa mukaan nuoren vaimonsa Sacagawean, jonka hän oli ostanut hidatsoilta. Tyttö oli siepattu shoshoneilta viisi vuotta sitten, joten hänen kielitaidolleen uskottiin löytyvän käyttöä matkan aikana. Shoshonet asuttivat tärkeitä alueita Kalliovuorten ja Suurten tasankojen rajoilla ja muodostivat siten merkittävän pysähdyspisteen reitin varrella. Kuusi viikkoa ennen retkikunnan lähtöä Sacagawea synnytti pojan, josta tuli retkikunnan nuorin jäsen.


title: Lewisin ja Clarkin tutkimusretki

text: Matkan alkaessa huhtikuun toisella viikolla 1805 seurueeseen kuului 33 jäsentä. Kulkuvälineinä oli kaksi pirogueta ja kuusi pienempää dugout-kanoottia. Mukana oli monenlaisia aseita, erilaisia karttoja, raportteja, lahjatavaroita intiaaneille ja näytelaatikoita.


title: Lewisin ja Clarkin tutkimusretki

text: Kesän aikana retkikunta joutui vaikeuksiin niin eläinten kuin luonnonvoimienkin kanssa. Alkumatkasta jäljitetyt kaksi harmaakarhua aiheuttivat vaaratilanteen, joka päättyi molempien karhujen ampumiseen. Toukokuun puolivälissä äkillinen myrsky riepotteli retkikunnan veneitä Missourilla, jolloin osa tärkeistä asiapapereista huuhtoutui jokeen. Sacagawea onnistui pelastamaan suurimman osan papereista ja sai kapteeneilta täyden tunnustuksen uhkarohkeasta toiminnastaan. Keskikesän voimakkaat rankkasateet aiheuttivat kanjonien tukkeutumisen vesimassoista ja hidastivat etenemistä. Heinäkuun alussa retkikunta tuli Montanaan. Kuukautta myöhemmin Sacagawea tunnisti Idahon rajamailla paikan, jossa hidatsa-soturit olivat siepanneet hänet viisi vuotta aiemmin.


title: Lewisin ja Clarkin tutkimusretki

text: Elokuun puolivälissä retkikunta kohtasi Idahon Lemhijoen läheisyydessä shoshoneita, jotka ottivat vieraat vastaan varautuneesti. Noin sadasta soturista ja moninkertaisesta määrästä naisia ja lapsia koostunutta kylää johti nuori päällikkö Cameahwait, joka osoittautui Sacagawean veljeksi. Vieraat viettivät useita päiviä shoshonien luona ja ostivat näiltä noin 40 hevosta. Lähtiessään jatkamaan matkaansa retkikunta sai oppaakseen Old Toby -nimisen shoshonen, joka tunsi Kalliovuoret ja niillä kulkevat intiaanien reitit.


title: Lewisin ja Clarkin tutkimusretki

text: Vietettyään kaksi yötä flatheadien vieraina retkeläiset suuntasivat matkansa vuoristoon syyskuun ensimmäisellä viikolla 1805. Nopeasti muuttuva sää hankaloitti liikkumista kallioilla ja retkikunta joutui Bitterrootvuoristossa lumimyrskyn yllättämäksi. Osa hevosista putosi liukkailta rinteiltä kuiluun ja osa jouduttiin teurastamaan ravinnoksi riistan vähyyden vuoksi. Old Tobyn ansiosta retkikunta selvisi nez percéin metsästysleirille, jota johti päällikkö Twisted Hair. Vieraanvaraisen kohtelun lisäksi ystävälliset intiaanit tarjosivat apuaan kanoottien valmistuksessa matkan seuraavaa vaihetta varten. Lisäksi retkikunta sai mukaansa kaksi uutta opasta, jotka johdattivat heidät Columbiajoelle ja Dallesin putouksille. Sacagawean shoshonikielestä ei ollut näin kaukana lännessä mitään apua, mutta nez percé -oppaat pystyivät kommunikoimaan putousten luona asuvien heimojen kanssa ja helpottivat ratkaisevalla tavalla asioiden ymmärtämistä.


title: Lewisin ja Clarkin tutkimusretki

text: 7. marraskuuta 1805 retkikunta saapui Tyynenmeren rannikolle. He rakensivat talven ajaksi tukikohdan, joka sai nimekseen Fort Clatsop. Rakennus sijaitsi samannimisen heimon alueilla aivan Oregonin rannikolla Columbiajoen suulla. Paikalliset intiaanit olivat käytökseltään epäsosiaalisia ja kaupankäynti oli vähäistä. Lisäksi retkikunnan kauppatavarat olivat lähes lopussa. Alueella liikkuvista eläimistä hirvi osoittautui merkittävimmäksi ravinnonlähteeksi, mutta syötäviksi kelpasivat myös vesilinnut ja monet kasviskunnan tuotteet. Ympäristön asukkaat kertoivat Lewisille ja Clarkille valkoisista miehistä, jotka tulivat mereltä ja toivat mukanaan paljon kauppatavaraa. Retkikunta odotti innoissaan merimiesten saapumista, mutta nämä eivät tulleet koko talven aikana.


title: Lewisin ja Clarkin tutkimusretki

text: Samoihin aikoihin kun tutkimusmatkaajat valmistautuivat paluumatkaansa, New Argancelista lähtenyt "Juno"-alus yritti ylittää Columbiajoen särkkiä ankkuroidakseen rantaan. Venäläisen kreivi Nikolai Rezanovin komennossa ollut laiva ajautui kovassa tuulessa takaisin avomerelle . Myöhemmin samana vuonna Rezanov miehistöineen purjehti San Franciscoon Kaliforniaan, jonne perustettiin pieni venäläinen siirtokunta.


title: Lewisin ja Clarkin tutkimusretki

text: Maaliskuun lopulla 1806 retkikunta jätti Fort Clatsopin vietettyään siellä 105 päivää. Näiden päivien aikana jatkuvat vesi- tai raesateet olivat tehneet oleskelusta epämiellyttävän kokemuksen. Eräs retkikunnan paluumatkan mieleenpainuvimmista esityksistä nähtiin kesäkuun lopulla Idahon itärajalla Bitterroot-vuoristossa. Lewisin ja Clarkin oppaana toimineet flatheadit sytyttivät suuria havupuita palamaan saadakseen aikaan paremman sään Montanaan laskeutuvalle retkikunnannalle. Suuret pihkaiset puut räiskyivät kuin ilotulitus ja nostattivat valtavat liekit korkealle taivaalle.


title: Lewisin ja Clarkin tutkimusretki

text: Vakavin välikohtaus tulomatkan aikana sattui heinäkuussa miesten kohdattua joukon mustajalkoja, jotka eivät suhtautuneet myönteisesti Yhdysvaltain toiveisiin saattaa pysyvä rauha läntisten heimojen välille. Nez percét olivat varoittaneet retkikuntaa mustajaloista, mutta Lewis arveli voivansa solmia ystävälliset suhteet heihin. Epäonnistumisen riskit nousivat kuitenkin esiin. Mustajalkojen yrittäessä varastaa retkikunnan aseita yksi intiaaneista sai surmansa tapausta seuranneessa yhteenotossa. Tämä huononsi Yhdysvaltain tulevia suhteita mustajalkoihin kymmenien vuosien ajan.


title: Lewisin ja Clarkin tutkimusretki

text: 26. syyskuuta 1806 retkikunnan jäsenet saapuivat St. Louisiin, jossa heitä juhlittiin suurina kansallisina sankareina. Lähes jokainen matkaan osallistunut sai palkkiokseen määrätyn rahasumman ja 1,3 km² maata. Ilman palkkiota jääneiden joukossa oli Sacagewea. Hänen lisäkseen kapteeni Clarkin musta palvelija York sai epäoikeudenmukaisen kohtelun. Hän pyysi palkkioksi vapauttaan, mutta Clark ei suostunut tähän.


title: Lewisin ja Clarkin tutkimusretki

text: Likimain 16 kuukautta kestäneen matkan aikana (laskettu Fort Mandanista lähdöstä eteenpäin) miehet olivat taivaltaneet noin 8 000 kilometriä. Tieteellisessä mielessä matka täytti hyvin presidentin odotukset. Lewis ja Clark olivat kirjanneet kaikkiaan 178 uutta luonnonvaraista kasvia ja 122 eläinlajia, jotka olivat eurooppalais-amerikkalaisille entuudestaan tuntemattomia. Matkan varrelta miehet olivat piirtäneet 140 karttaa, jotka kattoivat laajan alueen pääpiirteet. Muistiinpanoissa oli lisäksi mainittu 72 alkuperäisasukkaista koostuvaa heimoa. Useat näistä Idahon, Montanan, Nebraskan, Oregonin ja Washingtonin heimoista saivat kuulla ensimmäisen kerran Yhdysvalloista Lewisiltä ja Clarkilta. Presidentti Jefferson myönsi olevansa suhteellisen tyytyväinen tutkimusretken lopputulokseen, vaikka matkan kustannukset ylittivätkin suunnitellun budjetin.


title: Lewisin ja Clarkin tutkimusretki

text: Osa Jeffersonin päämääristä jäi kuitenkin täyttymättä. Lewis ei löytänyt lupaamaansa vesireittiä, jonka piti johtaa suoraan Tyynellemerelle. Tämän lisäksi Yhdysvaltain suvereniteetti läntisten intiaanikansojen yli jäi toteutumatta. Entuudestaan voimakkaimpina pidetyt lakotat ja mustajalat päätyivät molemmat Yhdysvaltain vihollisiksi. Lewisin ja Clarkin intiaanidiplomatia epäonnistui myös Tyynenmeren kansojen keskuudessa. Kukaan retkikunnasta ei ymmärtänyt chinookinkieliä ja intiaanit eivät vastaavasti osanneet tasankojen merkkikieltä.


title: Lewisin ja Clarkin tutkimusretki

text: Retkikunnan palaaminen hengissä takaisin oli Yhdysvaltain tulevaisuuden kannalta tärkeä asia. Päinvastaisessa tapauksessa Kanadan brittiläiset kauppiaat olisivat solmineet lujat kauppasuhteet Missourijoen länsipuolella asuviin heimoihin ja aseistaneet nämä omia etujaan hyödyttäen. Vuonna 1812–1814 käydyssä Yhdysvaltain ja Iso-Britannian välisessä sodassa voimatasapaino olisi siirtynyt briteille, jotka olisivat saaneet taakseen suuret joukot läntisiä heimoja. Ylimmän Louisianan alueista olisi tuolloin saattanut tulla osa Kanadaa.


title: Lewisin ja Clarkin tutkimusretki

text: Tutkimusretken aikana Yhdysvaltain ja Espanjan keskinäiset välit olivat huonot. Tieto Lewisin ja Clarkin retkikunnan lähdöstä St.Louisista kulkeutui nopeasti Madridiin kenraali James Wilkinsonin välityksellä. Yhdysvaltain armeijan johtavana kenraalina ja Louisianan kuvernöörinä toiminut Wilkinson teki salaisia palveluksia Espanjalla koodinimellä agentti 13.


title: Lewisin ja Clarkin tutkimusretki

text: Madridissa pelättiin Yhdysvaltain levittäytymistä yli Mississippijoen, ja haluttiin turvata luoteisten alueiden tuottava kaivostoiminta. New Mexicossa toimineen Uuden-Espanjan sisäisten provinssien päämajan komentaja kenraali Nemesio Salcedo sai Madridista käskyn pysäyttää amerikkalaisten retkikuntien eteneminen. Hänen sotilaansa onnistuivat sulkemaan tien Texasiin Red riverille lähetetyltä kahdelta tutkimusryhmältä vuosina 1804 ja 1806. Neljä erillistä Salcedon lähettämää sotilasryhmää jäljitti myös Lewisin ja Clarkin retkikuntaa kahden vuoden ajan löytämättä näistä jälkeäkään.


title: Lewisin ja Clarkin tutkimusretki

text: Maiden kiristyneet välit näkyivät myös Amerikan mantereen ulkopuolella. Syksyllä 1804 espanjalaiset tykkiveneet tulittivat Yhdysvaltain lipun alla purjehtinutta fregatti "Presidentiä" Espanjan rannikolla lähellä Algecirasia.


title: Lewisin ja Clarkin tutkimusretki

text: Vuonna 1811 perustettiin Tyynenmeren rannikolle ensimmäinen Yhdysvaltain siirtokunta, joka nimettiin perustajansa John Jacob Astorin mukaan Fort Astoriaksi (Nykyinen Astoria). Paikka sijaitsi Columbiajoen suulla hyvin lähellä Lewisin ja Clarkin retkikunnan rakentamaa Fort Clatsopia. Astorin perustama Pacific Fur Company oli Yhdysvaltain hallussa vain lyhyen ajan, sillä vuoden 1812 sota Iso-Britanniaa vastaan johti sen myymiseen brittiläiselle Hudson Bay Companylle ja vuotta myöhemmin North West Companylle. Gentin rauhassa määriteltyjen ehtojen mukaisesti alue luovutettiin takaisin Yhdysvalloille 1817.


title: Lewisin ja Clarkin tutkimusretki

text: Yhdysvaltain asutus laajeni alussa hyvin hitaasti kohti länttä. Monet muut retkikunnat seurasivat Lewisin ja Clarkin esimerkkiä seuraavien vuosikymmenien aikana ja toimivat "polunlöytäjinä" muun muassa Kaliforniassa, Nevadassa ja Utahissa. Pysyvä reitti mantereen halki läpi keskisten tasankojen muotoutui 1840-luvun aikana. Tämä Oregonin reittinä (Oregon Trail) tunnettu tie jakaantui kahtia Wyomingissa toisen haaran johtaessa Oregoniin, toisen Kaliforniaan.


title: Fundão

text: Fundão on kunta Portugalissa, joka sijaitsee Castelo Brancon piirissä. Sen pinta-ala on 700,2 km² ja asukasluku noin 29 000. Väestöntiheys on 42/km². Kunnan juhlapäivä on 15. syyskuuta. Kunta tuottaa paljon esimerkiksi persikkaa, oliiviöljyä, viiniä, paperimassaa ja vihanneksia.


title: Montauk

text: Montauk on kylä Long Islandilla, Yhdysvaltojen New Yorkin osavaltiossa. Kylä kuuluu East Hamptonin kuntaan. Asukkaita on noin 4 000. Paikka on saanut nimensä montauk-intiaaneista. Tunnettuja paikkoja ovat muun muassa Montauk Beach ja paikallinen majakka.


title: Montauk

text: Elokuva "Tahraton mieli" sijoittuu monin paikoin Montaukiin. Elokuvan päähenkilö Joel Barish tapaa siellä tyttöystävänsä Clementine Kruzynskin vuonna 2002 ja lähtee sinne junalla ystävänpäivänä 2004.


title: Pisan yliopisto

text: Pisan yliopisto () on Italian tunnetuimpia yliopistoja. Se sijaitsee Pisassa Toscanan alueella. Muodollisesti se perustettiin 3. syyskuuta 1343 Paavi Klemens VI:n käskykirjeellä, vaikkakin Pisassa on pidetty lakiluentoja 1000-luvulta lähtien.


title: Pisan yliopisto

text: Keskiajalla yliopistossa opetettiin teologiaa, oikeustiedettä, kanonista oikeutta ja lääketiedettä. 1400-luvun alkupuoli oli yliopistolle vaikea, koska Pisan kaupunkivaltio kukistui vuonna 1406. Saman vuosisadan loppupuolella toiminta alkoi uudelleen ja "Palazzo della Sapienza"-niminen rakennus saatiin yliopiston käyttöön. Yliopiston akateeminen tiedepuutarha Orto botanico di Pisa on perustettu vuonna 1544 ja se on Euroopan vanhin. Pisalaissyntyinen Galileo Galilei tuli yliopistoon opiskelijaksi vuonna 1581 ja toimi siellä matematiikan professorina 1589–1592.


title: Pisan yliopisto

text: Italian kuningaskunnan aikana Pisan yliopisto kehitti erityisesti kielitieteen tutkimusta ja opetusta sekä poliittista debattia. Nykyisin yliopistossa on 20 eri tiedekuntaa.


title: Michael Goldenberg

text: Michael Goldenberg (s. 1965) on näytelmäkirjailija ja Hollywoodin käsikirjoittaja ja ohjaaja. Hän on käsikirjoittanut muun muassa elokuvan "Harry Potter ja Feeniksin kilta" (2007).


title: (Set This) World Ablaze

text: (Set This) World Ablaze on konserttitaltiointi-DVD yhdysvaltalaisen metalcore-yhtye Killswitch Engagen keikalta. Konsertti on nauhoitettu Worcesterin kaupungissa Massachusettsissa, Yhdysvalloissa 28. heinäkuuta 2005. Se sisältää kappaleita yhtyeen kolmelta ensimmäiseltä albumilta, "Killswitch Engagelta", "Alive or Just Breathingiltä" ja "The End of Heartachelta".


title: Seututie 930

text: Seututie 930 on Lapin läänissä Ylitorniolta Aavasaksan kylästä Rovaniemen Muurolan kylään kulkeva seututie. Tien pituus on 81 kilometriä. Tie on kokonaisuudessaan päällystetty. Tie alkaa Valtatie 4 risteyksestä. Tiellä on lähes kokonaan 80 km/h rajoitus.


title: Seututie 930

text: Aiemmin tie jatkui Aavasaksalla Ruotsin vastaiselle valtakunnanrajalle. Nykyisin tämä noin 300 metrin pituinen osuus on kuitenkin kantatie 98.


title: Seututie 930

text: Seututien 930 muuttamista kantatieksi on esitetty Lapin liikenne 2020 -suunnitelmassa.


title: Danielle Browning

text: Danielle Browning (s. 29. elokuuta 1981) on jamaikalainen pikajuoksija.


title: Danielle Browning

text: Browning oli mukana Jamaikan 4 × 100 metrin viestijuoksujoukkueessa, joka voitti Helsingin MM-kisoissa 2005 hopeaa. Hän osallistui seuraavana vuonna Kansainyhteisön kisoihin, joissa karsiutui 100 metrin juoksun välierissä. Viestissä Jamaika voitti kultaa.


title: Family Jewels

text: Family Jewels on australialaisen hard rock -yhtye AC/DC:n kahden levyn kokoelma-DVD. Kokoelma sisältää yli kolme tuntia videoita yhtyeen tunnetuimmista kappaleista aikajärjestyksessä. Esitykset on nauhoitettu konserteista tai TV-esiintymisistä. Ensimmäisellä levyllä on kappaleita yhtyeen entisen laulajan Bon Scottin ajalta vuosilta 1975–1980 ja toisella levyllä nykyisen laulajan Brian Johnsonin ajalta vuosilta 1980–1991. Brittiläinen musiikkilehti Classic Rock nimesi Family Jewelsin "vuoden DVD:ksi" vuonna 2005.


title: Tuotesijoittelu

text: Tuotesijoittelu () on markkinoinnin tukimuoto, jossa markkinoitava tuote on sisällytetty esimerkiksi elokuvaan, televisio-ohjelmaan, radio-ohjelmaan, videopeliin, sanomalehden artikkeliin tai muuhun fiktiiviseen tai tosiperäiseen mediaan.


title: Tuotesijoittelu

text: Tavallisin tuotesijoittelun muoto on markkinoivan yrityksen tai tuotteen logon tai nimen näkyminen esimerkiksi elokuvan kohtauksessa. Tyypillistä on myös nähdä tarinan päähenkilön käyttävän mainostettavaa tuotetta. Mainostavat yritykset maksavat tuotesijoittelusta tuotteen näkyvyyden, kuten tuotteen käytön ja esiintymisajan perusteella. Toinen tapa maksaa tuotesijoittelusta on esimerkiksi tarjota markkinoitava auto elokuvan kuvausryhmän käyttöön kuvausten ajaksi.


title: Tuotesijoittelu

text: Yksi tuotesijoittelun muoto on "mainossijoittelu", jossa mediassa esiintyy jonkin tuotteen mainos tuotteen itsensä sijasta.


title: Tuotesijoittelu

text: Suomessa tuotesijoittelua säätelee tietoyhteiskuntakaaren 22. luvussa. Sen 220 § mukaan tuotesijoittelu on sallittu vain muille kuin lapsille suunnatuissa elokuvateoksissa ja televisiosarjoissa, urheiluohjelmissa ja kevyissä viihdeohjelmissa. 221 § mukaan tuotesijoittelu ei saa


title: Tuotesijoittelu

text: Tuotesijoittelua ei saa Suomessa tehdä tupakkatuotteilla tai -tuotemerkeillä eikä lääkärinreseptiä vaativilla lääkkeillä tai hoidoilla.


title: Tuotesijoittelu

text: Tuotesijoittelua esiintyi ensimmäisiä kertoja 1960-luvulla James Bond -elokuvassa "Salainen agentti 007 ja tohtori No" päähenkilön käyttämän kellon muodossa, mutta se on laajentunut jatkuvasti uusiin tuotteisiin. Vuonna 1982 elokuvassa "E.T." esiintyneiden Reece’s Pieces -makeisten myynti nousi 65 prosenttia tuotesijoittelun ansiosta. Vuonna 1989 julkaistu videopeli "Teenage Mutant Ninja Turtles" sisältää Pizza Hutin tuotesijoittelua.


title: Tuotesijoittelu

text: Autot ovat aina olleet tuotesijoittelun kohteena. Jo vuonna 1974 James Bond-elokuvassa "007 ja kultainen ase" esiintyi AMC-automerkin tuotesijoittelua. Mitä ilmeisimmin ovat "C.S.I." ja "Mad Men" -televisiosarjat huomattavia tuotesijoittelun koekenttiä.


title: Tuotesijoittelu

text: Nykyään tuotesijoittelu on yleistä. Suurimmassa osassa uusista elokuvista on ainakin jonkin tasoista tuotesijoittelua. Tuotesijoittelusta on tullut kasvava markkinoinnin muoto, ja yritykset maksavat miljoonia tuotteidensa lyhyistä esiintymisistä ison budjetin elokuvissa. Monilla tähdillä näyttäisi olevan jonkin verran valtaa päättää itse, mitä tuotteita pitävät esillä.


title: Tieteilijä

text: Tieteilijä eli tutkija eli tieteenharjoittaja tutkii ammatikseen todellisuutta tieteellisen menetelmän avulla. Työn tavoitteena on tuottaa tietämystä todellisuuden rakenteesta ja toiminnasta.


title: Tieteilijä

text: Tieteilijän työnantaja on yleensä yliopisto, ammattikorkeakoulu, itsenäinen tutkimuslaitos tai suuryrityksen tutkimusosasto.


title: Tieteilijä

text: Tutkijana toimimiseen vaaditaan yleensä tutkimusalalta tai sen lähialalta suoritettu ylempi korkeakoulututkinto ja ammattimaisiin tutkijanvirkoihin tohtorin tutkinto. Suomessa tutkimushenkilöstöä on kaikkiaan noin 80 000. Tutkijoista varsinainen tutkijankoulutus on noin 13 prosentilla. Tohtorintutkintoja suoritetaan vuosittain noin 1 500.


title: Tieteilijä

text: Suomessa yliopistollinen tutkijanura on neliportainen. Ensimmäiselle portaalle kuuluvat väitöskirjaa tekevät tohtorikoulutettavat eli nuoremmat tutkijat, toiselle tutkijatohtorit ja yliopisto-opettaja, kolmannelle yliopistonlehtorit ja apulaisprofessorit, ja neljännelle professorit. Yliopisto-opettajat, yliopistonlehtorit ja professorit ovat tyypillisesti vakinaisia työsuhteita, muut määräaikaisia. Neliportainen järjestelmä on jo yleisesti käytössä, mutta vanhasta järjestelmä on vielä jäänteitä näkyvissä (mm. assistentti-, yliassistentti- ja lehtorinimikkeet). Järjestelmä tuli käyttöön aluksi Helsingin ja Oulun yliopistoissa.


title: Tieteilijä

text: Yliopistoissa monet tutkijat pitävät myös luentoja tai antavat muuta opetusta. Työehtosopimus rajoittaa muuhun kuin tutkimukseen käytettävää aikaa erityisesti tohtorikoulutettavien osalta.


title: Tieteilijä

text: Tutkimuksen rahoitus voi tulla tutkijan edustaman laitoksen rahoituksesta, tai sitä voi erikseen hakea jostain rahastosta. Joskus myös yritykset rahoittavat tutkimusta. Erilaisten apurahojen turvin työskentelemisestä ei ole aikaisemmin kertynyt eläkettä eikä se edelleenkään tarjoa tavanomaista työntekijän sosiaaliturvaa, mikä on nähty ongelmallisena. Muita tutkijoiden urakehityksen haasteita ovat Suomessa mm. työsuhteiden epätyypillisyys, matalaksi koettu palkka, kilpailu työpaikoista ja tutkimusrahoituksesta sekä naistutkijoiden miestutkijoita hitaampi urakehitys.


title: Tieteilijä

text: Tieteilijät ovat tavallisesti erikoistuneet yhteen tieteen alaan ja edelleen sen johonkin osa-alueeseen. Ammattinimike on tavallisesti johdos tieteilijän tutkimasta aiheesta. Esimerkkejä:Sanalla tutkija voidaan tarkoittaa myös tieteitä tai muita asioita intensiivisesti ilman tutkijan työtehtävää tutkivia henkilöitä. Tieteen tai tutkimuksen harrastajia kutsutaankin joskus yleiskäsitteella harrastajatutkija sekä joillakin laajemmin harrastetuilla aloilla erilaisilla tutkija-käsitteen johdannaisilla (esimerkiksi sukututkija tai ufotutkija).


title: Richard Griffiths

text: Richard Griffiths, OBE (31. heinäkuuta 1947 Thornaby-on-Tees, Yorkshire – 28. maaliskuuta 2013 Coventry, Länsi-Midlands) oli Tony-palkittu englantilainen näyttelijä, joka esiintyi teatterissa, televisiossa ja elokuvissa. Hän oli parhaiten tunnettu roolistaan Harry Potter -elokuvasarjassa, jossa hän näytteli Harry Potterin setää, Vernon Dursleytä. Hän menehtyi vuonna 2013 sydänleikkauksen aiheuttamiin komplikaatioihin.


Hänen majesteettinsa salaisessa palveluksessa () on Peter R. Huntin ohjaama "James Bond" -elokuva vuodelta 1969. Bond-sarjan kuudennessa osassa James Bondia esittää Sean Conneryn sijaan australialainen George Lazenby. Kuitenkin jo seuraavassa elokuvassa "Timantit ovat ikuisia" Connery palasi takaisin Bondin rooliin. Timothy Daltonin piti korvata Sean Connery James Bondina, mutta tämä kieltäytyi nuoreen ikäänsä (23 vuotta) vedoten ja teki Bond-debyyttinsä vasta 18 vuotta myöhemmin.


title: Hänen majesteettinsa salaisessa palveluksessa

text: MI6:n agentti James Bond (George Lazenby) jatkaa Spectre-rikollisjärjestön johtajan, Ernst Stavro Blofeldin, etsimistä. Bond estää erästä naista tekemästä itsemurhaa, mutta nainen pakenee. Bond kiinnostuu naisesta ja päättää seurata tätä. Hän saa selville, että rikollisten jahtaaman naisen nimi on Teresa, oikealta nimeltään Tracy di Vicenzo (Diana Rigg). Teresan isä osoittautuu Marc-Ange Dracoksi (Gabriele Ferzetti), joka on eurooppalaisen rikollisjärjestön johtaja. Draco suostuttelee agenttia naimaan Teresan, ja lupaa vastapalvelukseksi kertoa Bondille tämän vihollisen, Ernst Stavro Blofeldin, olinpaikan.


text: Blofeld on perustanut Sveitsin Alpeille klinikan, jossa on ainoastaan naispotilaita. Bond saa pian selville, että Blofeldin tarkoituksena on viruksen avulla tuhota maailman talous. Bondin henkilöllisyys paljastuu ja hänet vangitaan. Bond pakenee suksilla ja saa peräänsä Blofeldin apureineen. Bondin pako jatkuu alhaalla kylässä ja siellä hän kohtaa jälleen Teresan. Teresa on isänsä avulla saanut tietää Bondin olinpaikan. Bond ja Teresa ajavat ajavat läpi lumimyrskyn erääseen rakennukseen. James kosii Teresaa.


text: Seuraavana aamuna Blofeld apureineen saapuu kyseisen rakennuksen luo. Bond ja Teresa ovat jo lähteneet sieltä. Blofeld apureineen saa kaksikon kiinni rinteessä. Blofeld järjestää lumivyöryn ja Teresa joutuu SPECTRE:n vangiksi. Marc-Ange järjestää helikopterihyökkäyksen Blofeldin klinikalle, josta Teresa löytyy. Blofeld yrittää paeta kelkkarataa pitkin. Bond lähtee toisella kelkalla perään, mutta Blofeldin käsikranaatti heittää hänet radalta - hän kuitenkin selviää. Klinikka räjähtää ja Blofeldin apurit nitistetään.


text: Bond ja Teresa menevät naimisiin. Häissä ovat vieraina myös MI6:n johtaja M (Bernard Lee), osaston sihteeri neiti Moneypenny (Lois Maxwell) ja varuste-expertti Q (Desmond Llewelyn). Bondin häämatka ei mene suunnitelmien mukaan: autolla ohi ajava Blofeldin kätyri, Irma Bunt (Ilse Steppat), ampuu Bondin vaimon Teresan, joka kuolee välittömästi. Hänen hautakivessään lukee: ""Teresa Bond, meillä on aikaa ikuisesti""."Video-oppaassa" vuodelta 1994 Bello Romano antoi elokuvalle kolme tähteä viidestä, mikä vastaa sanallista arviota ”hyvä”.


title: Mikrometriruuvi

text: Mikrometriruuvi eli mikrometritulkki tai yleisesti vain mikrometri on etenkin tarkassa metallityössä käytettävä mittaväline. Mikrometriruuvissa ruuvikierre on mitoitettu siten, että ruuvi liikkuu kierroksen aikana kohti vastakappaletta tai siitä poispäin tasan yhden millimetrin, tai tasan puoli millimetriä. Kun ruuvin kanta on jaettu sataan tai viiteenkymmeneen osaan, riippuen ruuvikierteen noususta, voidaan mikrometriruuvilla mitata periaatteessa 1/100mm tarkkuudella.


title: Mikrometriruuvi

text: Mikrometrin, ruuvin merkittävän sovelluksen keksi skotlantilainen James Watt vuonna 1772. Ensimmäinen mikrometri toimi samaan tapaan kuin nykyisetkin, sen mittaustarkkuus oli noin 0,02 mm eli millimetrin viideskymmenesosa.


title: Mikrometriruuvi

text: Käyttötarkoituksesta riippuen on olemassa erilaisia mikrometriruuveja. Tavallisin on kappaleen ulkopinnan mittaamiseen tarkoitettu mikrometri. Saatavilla on myös mm. onton kappaleen sisäpinnan tai kappaleen korkeuden mittaamiseen tarkoitettuja mikrometriruuveja.


title: Ulla Olin-Nilson

text: Ulla Olin-Nilson (10. elokuuta 1920 Tenhola – 26. helmikuuta 2009) oli suomenruotsalainen kirjailija ja runoilija, joka muun muassa käänsi Aleksis Kiven "Seitsemän veljestä" ruotsiksi. Vuonna 1949 Olin-Nilson muutti Nässjöön, Ruotsiin.


title: Entrena

text: Entrena on kaupunki La Riojan maakunnassa Koillis-Espanjassa lähellä maakunnan pääkaupunkia Logroñoa. Koska kaupunki sijaitsee maakunnan pääkaupungin lähellä, sen väkiluku on ollut kasvussa.


title: Entrena

text: Merkittäviä paikallisia juhlia ovat San Cristóbal, jota vietetään 10. heinäkuuta, ja San Blas, jota vietetään 3. helmikuuta.


title: Kuusiluoto

text: Kuusiluoto on Tornion edustalla sijaitseva saari, joka on tällä hetkellä asumaton. Saareen aiottiin säilöä Outokummun ferrokromi- ja terästehtaan kuonajätettä, mutta suunnitelmasta luovuttiin. Kuusiluoto oli 1900-luvun alussa vireä sahayhdyskunta.


title: Kuusiluoto

text: Kuusiluotoa ei näy vielä meren pinnan yläpuolella noin vuonna 1300, joten se on matala saari. Saari kuului 1629 perustettuun, isonjaon jälkeen 1/4 manttaalin kokoiseen Kunnarin tilaan. Vuonna 1852 kunnarilla oli kaksi hevosta, kahdeksan lehmää, yksi nuori lehmä ja kymmenen lammasta ja maita myös mantereen puolella.


title: Kuusiluoto

text: 1899 erotettiin tilasta palsta Kuusiluodon sahaa varten, jonka raatimies Isak Kurt oli ostanut Nils Peter Kunnarilta. Saha aloitti toimintansa 1901 ja paikka oli erinomainen, koska sekä Kemijoen että Torniojoen puita siellä voitiin sahata. Vuonna 1916 oli Kuusiluodon sahayhdyskunnan asukasmäärä 450 henkilöä. Lukukaudella 1942–43 koulussa oli vielä 109 oppilasta. Vuonna 1933 saha oli siirtynyt taloudellisten vaikeuksien vuoksi Rosenlew-yhtiön haltuun. Röytän sahan palo 1928 aiheutti sen, että tuotteiden kysyntä kasvoi. Talvisodan alkaessa työt taas hiljenivät sahalla ja 1944 Lapin sodan pyörteissä saksalaisen tykistön osuma sytytti tulipalon, joka tuhosi sahayhdyskunnan asunnot. Itse saha jäi tuotantokuntoiseksi, ja suuri määrä sahattua puutavaraa myös jäi myös saarelle.


title: Kuusiluoto

text: Lapin sodan jälkeen sahaus lopetettiin. Sahattua puutavaraa käytettiin Tornionseudun jälkeenrakennustarpeisiin.


title: Kuusiluoto

text: Saarelle jäi paikallisen merivartioston käyttöön rakennuksia. Varsinaista pysyvää asutusta saarella ei enää ollut.


title: Kuusiluoto

text: Kuusiluoto siirtyi osittain Outokummun käyttöön ferrokromitehtaan aloittaessa tuotantonsa 1968, jolloin syntyi kiista kuonan varastoinnista Kuusiluotoon ja päästämisestä mereen. Tilanne onneksi ratkesi Outokummun löydettyä menetelmän, jolla saatiin vältettyä jätteiden lasku mereen. Kuonajäteongelma tuli taas esille 1988, jolloin kuonavuori oli kasvanut niin suureksi, että osa siitä olisi pitänyt työntää aiemmin kaivettuun altaaseen. Tähänkin ongelmaan Outokumpu löysi osalle kuonasta ostajan ja loput varastoitiin tehtaan tontille. Ferrokromikuonan on todettu korkeimman hallinto-oikeuden päätöksellä olevan tuotetta eikä jätettä.


title: Kuusiluoto

text: Eskola, Sanna – Sarkkinen, Kaisu – Jalagin, Seija – Tuomivaara, Sirpa: "Pirkkiön Historia." 1993. ISBN 952-90-5019-4.


title: Tyson Granger

text: Tyson Granger ("Kinomiya Takao") on anime- ja mangasarja Beybladen kuvitteellinen päähahmo. Takao Aokin luoma hahmo esiintyi ensimmäisen kerran vuonna 2000 Beyblade-mangan ensimmäisessä numerossa.


title: Tyson Granger

text: Tyson on sisukas, hyvin suorasukainen ja temperamenttinen teini, jonka vuoksi hän joutuu ongelmiin. Hän pelaa Kiekkomestarit- nimisessä joukkueessa, joka muitten joukkueitten tavoin tavoittelee mestaruutta. Tyson ei ole mikään synnynnäinen johtaja, mutta karismaattisuutensa ja itsevarmuutensa ansiosta hän on saanut monia ystäviä. Tyson on usein huolissaan ystävistään ja se aiheuttaa hänelle turhaa hermoilua. Tysonin pelityyli on hyvin aggressiivista hyökkäystä, ja hän ei myöskään kaihda riskien ottamista ja usein luottaakin onneensa. Hänen hallussaan on myös Granger-suvun legendaarinen Dragoon-petosiru, joka antaa lisävoimaa Tysonin hyrrään.


title: Tyson Granger

text: Mangassa Tyson on 10-vuotias energinen bleidaaja, jolla on tapana olla liian itsevarma. Toisin kuin animessa, mangassa Tyson voittaa ottelunsa taidolla eikä onnella. Hän asustaa isoisänsä luona, sillä hänen isänsä lähti Kiinaan ja hänen äitinsä on kuollut. Hänen isoveljensä oli Kiinassa isän kanssa mutta palasi takaisin kotiin. Tyson on aina valmiina auttamaan avun tarpeessa olevia ja puolustamaan heitä. Hänen suurimmat vahvuutensa ovat intohimo bleidaukseen ja luovuttamaton asenne. Mangan numero 14 lopulla Tyson on jo aikuinen mies ja valmentaa poikaansa Makotoa tulevaisuuden mestariksi.


title: Keravan lukio

text: Keravan lukio on toisen asteen oppilaitos, jolla on yksi toimipiste: Nikkarin toimipiste. 1. elokuuta 2005 Keravan lukio ja Nikkarin lukio yhdistettiin ja oppilaitoksen nimeksi otettiin Keravan lukio. Vanhan Keravan lukion rakennuksessa jatkoi Sompion koulu. Lukiossa opiskelee lähes 600 opiskelijaa. Lukion rehtorina toimii Pertti Tuomi.


title: Keravan lukio

text: Nykyisen Keravan lukion historia on vielä melko lyhyt, koska oppilaitos aloitti toimintansa vasta 2005, mutta Keravan yhteiskoulun historia alkoi vuonna 1921.


title: Keravan lukio

text: Keravan yhteiskoulu oli Keski-Uudenmaan ensimmäinen oppikoulu. Keravan yhteiskouluun saatiin lukioaste vuonna 1933 ja oppilasmäärä ylitti 200 oppilaan rajan heti seuraavana vuotena. Nykyisin käytössä oleva rakennus otettiin käyttöön vuonna 1949. Vuonna 1972 yhteiskoulu saavutti 900 oppilaan määrän. Vuonna 1974 Keravan yhteiskoulun tiloissa aloitti iltalukio, joka tunnetaan nimeltä Keski-Uudenmaan aikuislukio. Vuonna 1976 yhteiskoulussa siiryttiin peruskoulujärjestelmään ja se jakoi yhteiskoulun yläasteen opetusta opettavaksi Sompion kouluksi ja lukiotason opetusta opettavaksi Keravan lukioksi. Samassa rakennuksessa toimii edelleenkin kolme eri koulua: Keravan lukio, Sompion koulu ja Keski-Uudenmaan aikuislukio.


title: Keravan lukio

text: Keravalle perustettiin toinen yhteiskoulu vuonna 1967, joka oli Keravan kauppalan omistama yksityiskoulu. Vuonna 1973 nykyisin käytössä oleva Nikkarin toimitila otettiin käyttöön. Vuonna 1976 siirryttiin peruskoulujärjestelmään ja Keravan uusi yhteiskoulu jakaantui kahdeksi omaksi kouluksi: Kalevan yläasteeksi ja Nikkarin lukioksi. Vuonna 1993 Kalevan koulu muutti nimensä Nikkarin kouluksi. Vuonna 2005 Keravan lukio ja Nikkarin lukio yhdistyivät yhdeksi lukioksi.


title: Keravan lukio

text: Uusi lukiorakennus avattiin syksyllä 2009. Rakennukseen muuttivat Keravan lukio ja Keski-Uudenmaan aikuislukio.


title: Keravan lukio

text: Elokuun 2011 alussa Keravan lukio ja Keski-Uudenmaan aikuislukio yhdistettiin. Uuden oppilaitoksen nimeksi tuli Keravan lukio ja aikuislukio. Sen sijaitsee Keravan keskustassa, rautatieaseman lähistöllä osoiteessa Keskuskatu 5, Kerava. Oppilaitoksessa toimii nykyään päivälukio, aikuislukio ja aikuisten perusopetusyksikkö, jossa tarjotaan seuraavia opintoja: kymppiluokka, aikuisten perusopetus ja maahanmuuttajien perusopetus sekä kotoutumiskoulutus.


title: Keravan lukio

text: Keravan lukion ja aikuislukion opiskelijalle on tarjolla koulun omia soveltavia kursseja pakollisten ja syventävien valtakunnallisten kurssisisältöjen lisäksi. Lukio-opintoihin voi sisällyttää kursseja myös Keravan muusta tarjonnasta: ammatillisesta oppilaitoksesta ja aikuislukiosta. Useimpia oppiaineita opiskella etäopintoina netin kautta (Moodle-ympäristössä).


title: Keravan lukio

text: Keravan lukio ja aikuislukio sijoittui Yleisradion kokoamalla Suomen lukioiden kevään 2014 ranking-listalla 228. sijalle kaikkiaan 442 listatusta lukiosta.


title: Diodor Jurjemäkeläinen

text: Pyhittäjä Diodor Jurjemäkeläinen, syntymänimeltään Diomid, on yksi Karjalan valistajiin luetuista ortodoksisista pyhistä. Hän vaikutti aluksi Solovetskin luostarissa, mutta myöhemmin itse perustamassaan Jurjemäen luostarissa.


title: Diodor Jurjemäkeläinen

text: Pyhittäjä Diodoria muistellaan ortodoksisessa kirkossa marraskuun 20. päivänä. Hänen elämäkertansa on kuitenkin sijoitettu ortodoksiseen kalenteriin kuolinpäivän marraskuun 27. päivän kohdalle.


title: François Méthot

text: François Méthot (s. 26. huhtikuuta 1978, Montreal, Québec) on kanadalainen ammattilaisjääkiekkoilija, pelipaikaltaan keskushyökkääjä. Hän pelaa Krefeld Pinguinen riveissä DEL-liigassa Saksassa.


title: François Méthot

text: Ennen ammattilaisuraansa Méthot kiekkoili vuodet 1994–1998 Québecin LHJMQ-junioriliigassa. Kaksi ensimmäistä LHJMQ-kautta kuluivat Laser de Saint-Hyacinthen riveissä ja suurimman osan kaudesta 1996–1997 hän edusti Huskies de Rouyn-Norandaa, joka syntyi Laserin siirryttyä Saint-Hyacinthesta Rouyn-Norandaan. Kauden 1996–1997 lopun ja kauden 1997–1998 hän pelasi Cataractes de Shawiniganin riveissä.


title: François Méthot

text: Méthot teki LHJMQ-uransa parhaat tehot toisella kaudellaan, kaudella 1995–1996, jolla hän keräsi 68:ssa runkosarjaottelussa 92 tehopistettä, 32 maalia ja 62 syöttöpistettä, ja sijoittui Laserin sisäisten pörssien kärkeen. Hän kuului seurojensa tehokkaimpiin pelaajiin myös muilla LHJMQ-kausillaan. Yhteensä Méthot'lle kertyi neljän vuoden aikana 288 runkosarjapistettä, 99 maalia ja 189 syöttöpistettä, jotka syntyivät 229:ssä ottelussa. Pudotuspeliotteluita hän pelasi 11, joissa hän teki yhden maalin ja antoi neljä maaliin johtanutta syöttöä.


title: François Méthot

text: Méthot sai NHL-varauksen kesällä , kun Buffalo Sabres varasi hänet numerolla 54 uusien pelaajien varaustilaisuuden kolmannella kierroksella. Vuonna 1998 hän aloitti ammattilaisuransa Sabresin farmiseuran Rochester Americansin riveissä AHL-liigassa. Hän pelasi Americansin riveissä lopulta viisi kautta ja jäi vaille NHL-kokemusta. Méthot ylitti viidenkymmenen runkosarjapisteen rajan kahdella AHL-kaudella, kausilla 2000–2001 ja 2002–2003. Ensiksi mainitulla kaudella hän teki 55 tehopistettä (22 maalia ja 33 syöttöpistettä) 79:ssä ottelussa ja sijoittui Americansin sisäisen pistepörssin kärkeen, jälkimmäisellä hän keräsi 58:ssa ottelussa tehot 19 maalia ja 34 syöttöpistettä, joilla hän sijoittui Americansin sisäisen pistepörssin kolmanneksi Chris Taylorin ja Jason Botterillin jälkeen.


title: François Méthot

text: Kaudeksi 2003–2004 Méthot siirtyi vielä AHL-seura Portland Piratesin riveihin tehtyään vapaana agenttina sopimuksen NHL-seura Washington Capitalsin kanssa. Hän teki 53:ssa Pirates-paidassa pelaamassaan ottelussa 27 tehopistettä, kahdeksan maalia ja 19 syöttöpistettä.


title: François Méthot

text: Yhteensä Méthot teki AHL:ssä vuosien 1998 ja 2004 välillä 214 tehopistettä, 85 maalia ja 129 syöttöpistettä, 387:ssä runkosarjaottelussa ja 16 tehopistettä, neljä maalia ja 12 syöttöpistettä, 39:ssä pudotuspeliottelussa. Sinä aikana, jona Méthot pelasi seurassa, Rochester Americans eteni kahdesti AHL:n finaaleihin pelaamaan Calder Cupin voitosta, mutta molemmilla kerroilla seura oli häviävänä osapuolena, vuonna 1999 Providence Bruinsin viedessä mestaruuden voitoin 4–1 ja vuonna 2000, jolloin mestaruus meni Hartford Wolf Packille voitoin 4–2.


title: François Méthot

text: Vuonna 2004 Méthot siirtyi Augsburger Pantherin riveihin Saksan DEL-liigaan. Hän oli kaudella 2004–2005 Pantherin tehokkain pistemies ja maalintekijä tehtyään 52:ssa runkosarjaottelussa tehot 21 maalia ja 23 syöttöpistettä. DEL-liigan maalipörssissä hän jakoi sijan kahdeksan Nürnberg Ice Tigersin Petr Ficalin kanssa. Seuraavaksi kaudeksi Méthot siirtyi juuri Nürnberg Ice Tigersin (nykyään Sinupret Ice Tigers) riveihin. Hän teki 45:ssä Ice Tigers -paidassa pelaamassaan runkosarjaottelussa 43 tehopistettä, 14 maalia ja 29 syöttöpistettä, ja oli näin seuransa paras pistemies ja eniten syöttöpisteitä kerännyt pelaaja. Ice Tigersin sisäisen maalipörssin kärkisijan hän jakoi Colin Beardsmoren ja Tomáš Martinecin kanssa.


title: François Méthot

text: Vuonna 2006 Méthot siirtyi Adler Mannheimiin. Hän oli voittamassa Mannheimissa vuonna 2007 Saksan jääkiekkomestaruutta, kun seura voitti loppuottelusarjassa Sinupret Ice Tigersin suoraan kolmessa ottelussa. Méthot teki kevään 2007 pudotuspeleissä 11:ssä ottelussa yhden maalin ja antoi seitsemän maalisyöttöä. Runkosarjakaudella 2006–2007 hän oli seuransa paras pistemies ja toiseksi tehokkain maalintekijä tehtyään 52:ssa ottelussa tehot 19 maalia ja 38 syöttöpistettä. DEL-liigan pistepörssissä hän sijoittui neljänneksi.


title: François Méthot

text: Vuonna 2011 Méthot siirtyi nykyiseen seuraansa Krefeld Pinguineen.


title: Auringonpistos

text: Auringonpistos eli "helioosi" on hypertermian lievä muoto ja se johtuu ruumiin liiallisesta päähän kohdistuvasta suorasta lämpösäteilystä. Auringonpistos aiheuttaa hermostollisia oireita, kuten päänsärkyä, huimausta, pahoinvointia ja ärtynyttä oloa. Vaikeissa tapauksissa se voi saada aikaan verenkiertošokin tai tajuttomuustilan.


title: Auringonpistos

text: Auringonpistokseen ei tarvita fyysistä rasitusta. Sitä voidaan ehkäistä käyttämällä ilmavia päähineitä, jotka vähentävät päähän kohdistuvaa lämpökuormaa. Sen sijaan tietyt suojakypärät saattavat lisätä auringonpistoksen todennäköisyyttä. Pienet lapset ovat erityisen herkkiä saamaan auringonpistoksen.


title: Auringonpistos

text: Auringonpistospotilas tulee siirtää viileään, pois auringonvalosta. Lepo auttaa. Lisäksi käsiä ja jalkoja on hyvä pitää kohoasennossa ja otsalle voi laittaa kylmän kääreen tai viedä potilas kylmään suihkuun. Yleistilan heikentyessä on kuitenkin vietävä potilas lääkärin hoitoon.


title: Uumajan raatihuone

text: Uumajan raatihuone () on Uumajan kaupungissa, Ruotsin itärannikolla sijaitseva raatihuone. Se rakennettiin Raatihuoneentorille (Rådhustorget) kaupunkia vuonna 1888 pahoin runnelleen suurtulipalon jälkeen, valmistuen vuonna 1890. Raatihuone sijaitsee sillä samalla paikalla, jolle valmistui Uumajan ensimmäinen raatihuone jo 1600-luvulla.


title: Uumajan raatihuone

text: Raatihuoneen suunnitteli tukholmalainen Fredrik Olaus Lindström. Uuden kaupunkialueen kehittämissuunnitelmassa Lindström antoi raatihuoneelle näkyvän paikan joen vieressä, pääsivun ollessa etelään kohti Uumajajoen satamaa.


title: Uumajan raatihuone

text: 1600-luvun aikana Uumajassa oli vain muutama julkinen rakennus; kirkko, koulu ja raatihuone. Raatihuone sijaitsi Rådhustorgetin (Raatihuoneentori) pohjoispuolella, ja siellä sijaitsi oikeustalo, kaupungin hallinto ja muita yhteisiä toimintoja. Raatihuone oli yksikerroksinen rakennus, jossa oli kolme ikkunaa torille päin sekä korkea harjakatto, jonka päällä kattolyhty.


title: Uumajan raatihuone

text: Suuren Pohjan sodan aikana kaupunki paloi kokonaan venäläisten takia useaan otteeseen, mutta vuoden 1721 rauhan jälkeen uusi raatihuone rakennettiin Raatihuoneentorin pohjoispäähän. Uusi raatihuone koostui kahdesta kerroksesta, jossa oli kaksi siipeä, pieni torni kellolla ja tasatunnein lyövällä kellolla. Alakerrassa sijaitsi kaupungin kellari, jossa oli taverna tai ravintola sekä velkavankila. Yläkerrassa oli pallohuone sekä pienempi tila kokoontumisille. Länsisiivessä oli kaksi huonetta, jotka toimivat opetustiloina.


title: Uumajan raatihuone

text: Uusi ja suurempi kaksikerroksinen raatihuone rakennettiin vuonna 1814 Raatihuoneentorin pohjoispuolella olevalle tontille pääjulkisivun osoittaessa etelään. Rakennuksen suunnitteli Samuel Enander, joka oli arkkitehtina Överintendentsämbetetissa. Vuonna 1776 voimaan tulleen kuninkaallisen rakennusmääräyksen mukaan julkiset rakennukset tulee rakentaa kivestä, mutta Uumajalle myönnettiin erivapaus, ja raatihuone rakennettiin puusta.


title: Uumajan raatihuone

text: Pohjakerros sisälsi kaupungin kellarin, huutokauppakamarin ja tutkintavankilan. Yläkerrassa itäisellä puolella oli suuri sali ja huone virvokkeille, jutteluhuoneita ja atrium. Yläkerran länsipuoli oli Ruotsin maistraatin istuntosali ja yhteishuone kaupungin vanhemmille.


title: Uumajan raatihuone

text: Yläkerran huoneiden korkeus oli korkeampi kuin alakerran huoneiden, ja rakennuksen julkisivu, joka oli empiretyylisen tiukka ja tasainen, oli rikkaampi yläkerrasta.


title: Uumajan raatihuone

text: Uumajassa oli nousukausi 1800-luvun puolivälissä ja julkisiin rakennuksiin tehtiin paljon kaivattuja peruskorjauksia. Raatihuone varusteltiin valkoiseksi maalatulla paneelilla ja julkisivussa oli kuusi doorilaista jättimäistä pilasteria. Vuonna 1880 lennätinasema siirrettiin raatihuoneeseen.


title: Uumajan raatihuone

text: Nykyisen raatihuoneen suunnitteli Uumajan ensimmäinen kaupunginarkkitehti, tukholmalainen Fredrik Olaus Lindström. Hän oli suunnitellut myös Uumajan kaupunginkirkon vuosina 1889–1890. Lindström otti rakennukseen vaikutteita hollantilaisesta renessanssityylistä, joka mahdollisti tietynlaisen epäsymmetrian rakentamisessa. Raatihuoneen tornit ovatkin hyvin erilaisia muodoltaan ja kooltaan. Rakennuksen julkisivu on punaista tiiltä, joskin ikkunoita ympäröivät alueet sekä muut yksityiskohdat on tehty käyttäen vaaleaa hiekkakiveä. Kustannussyistä jotkin osat kuitenkin käyttävät halvempia materiaalia, kuten sopivanvärisellä öljyvärillä päällystettyä valurautaa.


title: Uumajan raatihuone

text: Raatihuoneen ympäristölle annettiin suuri painoarvo. Muiden asioiden ohessa uusi esplanadi rakennettiin raatihuoneesta pohjoiseen. Myös kohti satamaa olevissa lähiöissä puisto rakennettiin antamaan raatihuoneelle – joka sijaitsi joesta ylöspäin – monumentaalinen asema.


title: Uumajan raatihuone

text: Kun Stambanan genom övre Norrlandin rakentaminen saavutti Uumajan vuoden 1890 keskivaiheilla, odottamaton ongelma ilmeni. Uuden Uumajan keskusrautatieaseman sijainniksi oli päätetty paikka raatihuoneesta pohjoiseen päin - toisin sanoen raatihuoneen takaosa. Ei kuitenkaan pidetty mahdollisena, että raatihuoneen takaosa olisi kuningasta kohti, kun hän tulisi junalla rautatien avajaisiin. Näin ollen hyvän aikaa ennen Oskar II:en saapummista vuonna 1896, toinen pääsisääntulo rakennettiin pohjoiseen päin – kohti nykyistä Rådhustorgetia ja raatihuoneella oli näin kaksi pääsisääntuloa.


title: Uumajan raatihuone

text: 2. heinäkuuta 1892 Viktor Rydberg ja Georg von Rosen kirjoittivat suosittelukirjeen Uumajan kaupunginvaltuustolle kuvanveistäjä Oscar Bergistä. Berg oli kiinnostunut luomaan patsaan oikeuden kuningattaresta, Justitiasta. Patsas oli sisällytettynä piirustuksissa korkealla länsipuolella, vanhan poliisiaseman sisäänkäynnin yläpuolella, joka on nyt muurattu umpeen. Vuonna 1888 riehuneen tulipalon vuoksi kaupungilla oli suuret uudelleenrakentamiskustannukset, ja kaupunginvaltuusto päätti, että sillä ei ollut varaa patsaaseen. Vuonna 1895 ehdotus hyväksyä Helmer Osslundin veljen Eli Aslundin luoda patsas 500 kruunulla hylättiin myös samasta syystä. Siten raatihuoneen länsipääty on yhä tyhjänä ilman patsasta.


title: Uumajan raatihuone

text: Raatihuoneessa oli kokoustila kaupunginvaltuustolle sekä toimistotilat. Läntinen osa rakennuksesta oli alun perin varattu oikeudelliselle järjestelmälle ja johtojärjestelmälle, jossa poliisiasema ja pidätetyt pääkerroksessa ja oikeussali yläkerrassa. Myöhemmin koko läntinen osa rakennuksesta tuli Uumajan käräjäoikeuden käyttöön. Muutaman vuoden ajan pohjakerroksessa oli lennätinlaitos ja postitoimisto sekä kellarissa huutokauppakamari.


title: Uumajan raatihuone

text: Storgatanin ja raatihuoneen eteläpuolella sijaitsevien kaksoisportaiden välissä sijaitsee Kustaa II Adolfista tehty pronssinen rintakuva, joka on pystytetty graniittiselle sokkelille. Sokkelissa on medaljonki, jossa on monogrammi GARS ("Gustavus Adolphus Rex Sueciae") Otto Strandmanin tekemä noin kolmimetrinen rintakuva paljastettiin 20. elokuuta 1924 Västerbottenin rykmentin 300-vuotispäivänä.


title: Helsingborgin raatihuone

text: Helsingborgin raatihuone () on Helsingborgin kaupungissa, Ruotsin etelärannikolla sijaitseva raatihuone. Se on rakennettu vuosina 1892-1897. Sitä varten järjestettiin arkkitehtikilpailu vuonna 1889, ja voittajaksi selviytyi Tukholmassa opiskellut 26-vuotias Josef Alfred Hellerström.


title: Helsingborgin raatihuone

text: Helleström suunnitteli rakennuksesta uusgoottilaista tyyliä mukailevan. Siinä on neljä kerrosta, ja sen kellotorni kohoaa 65 metrin korkeuteen. Päätornin lisäksi rakennuksen kulmia koristavat neljä pienempää tornia. Raatihuoneen lasimaalauksista on vastannut Gustaf Cederström. Ne edustavat Helsingborgin historian eri vaiheita.


title: Nils Liedholm

text: Nils Liedholm (8. lokakuuta 1922 Valdemarsvik, Ruotsi – 5. marraskuuta 2007 Cuccaro Monferrato, Italia) oli ruotsalainen jalkapalloilija ja jalkapallovalmentaja.


title: Nils Liedholm

text: Liedholm voitti pelaajana Italian mestaruuden neljästi AC Milanissa ja Ruotsin mestaruuden kahdesti IFK Norrköpingissä. Maajoukkueessa hän saavutti olympiakultaa vuoden 1948 kesäolympialaisissa ja MM-hopeaa vuoden 1958 MM-kotikisoissa.


title: Nils Liedholm

text: Valmennusurallaan Liedholm toimi Italiassa Milanin, Veronan, Monzan, Varesen, Fiorentinan ja Roman päävalmentajana. Hän saavutti Milanin valmentajana yhden Italian mestaruuden sekä Roman valmentajana yhden Italian mestaruuden ja kolme Italian cupin voittoa.


title: Nils Liedholm

text: Liedholmia pidetään ensimmäisenä ulkomaalaispelaajana, joka saavutti tähden aseman Italiassa. Hänet tunnettiin AC Milanissa lempinimellä "Il Conte" () ja AS Romassa lempinimellä "Il Barone" () Roomassa.


title: Nils Liedholm

text:
Liedholm aloitti jalkapallon pelaamisen juniorina syntymäkaupunkinsa joukkueessa Valdemarsviks IF:ssä. Seuran edustusjoukkueeseen hän pääsi 1938 ollessaan 16-vuotias. Liedholm harrasti nuoruudessaan myös jääkiekkoa, yleisurheilua, jääpalloa ja hiihtoa. Suoritettuaan asepalveluksen Liedholm siirtyi 2. divisioonassa pelanneeseen IK Sleipneriin. Sleipner ylsi kolmesti sarjassa toiseksi kunnes valmentaja Lajos Czeizler houkutteli hänet IFK Norrköpingiin 1946. Liedholm voitti Norrköpingissä Ruotsin mestaruuden kahdesti, joista ensimmäisestä hän ei tosin saanut kultamitalia sillä hän pelasi kaudella vain kymmenen ottelua.
Liedholm valittiin Ruotsin maajoukkueeseen hänen pelatessaan Norrköpingissä. Hänet valittiin mukaan myös Lontoon 1948 olympialaisiin, mutta maajoukkueessa hän joutui pelaamaan vasempana laitahyökkääjänä eikä välihyökkääjänä kuten normaalisti. Liedholm pelasi kuitenkin erinomaisesti ja Ruotsi voitti olympiakultaa kaatamalla Jugoslavian finaalissa 3–1.


title: Nils Liedholm

text: Vuonna 1949 Norrköpingin valmentaja Lajos Czeizler siirtyi Italiaan AC Milanin päävalmentajaksi. Hän hankki ensi töikseen Liedholmin sekä tämän seura- ja maajoukkuetoverin Gunnar Nordahlin. Pian myös Ruotsin kultajoukkueessa pelannut Gunnar Gren seurasi perässä. AC Milanin edellinen Serie A:n mestaruus oli vuodelta 1907, mutta Italian medialta "Gre-No-Li" nimen saanut kolmikko johdatti Milanin mestaruuteen kaudella 1950–1951. Keskikentällä pelannut Liedholm tuli pian tunnetuksi erinomaisista syötöistään, jotka osaltaan auttoivat Nordahlin viisinkertaiseksi Serie A:n maalikuninkaaksi.


title: Nils Liedholm

text: Liedholm voitti Milanissa mestaruuden myös 1955 sekä Grenin ja Nordahlin lähdettyä vuosina 1957 ja 1959. Hän pelasi myös Euroopan cupin finaalissa vuonna 1958, mutta Milan hävisi Real Madridille. Liedholm pelasi Milanissa uransa loppuun ja toimi myös seuran kapteenina usean vuoden ajan. Hän teki Milanissa urallaan 81 maalia 359 ottelussa.